Előterjesztés

a Közgyűlés részére

Tisztelt Közgyűlés!

A Fővárosi Önkormányzat Szervezeti és Működési Szabályzatáról szóló 53/2014. (XII. 12.) Főv. Kgy. rendelet alapján a következő jelentést teszem a lejárt határidejű közgyűlési határozatok végrehajtásáról:

**A Fővárosi Közgyűlés 2000. január 27-i ülésén:**

„Javaslat a Budapest VIII., Orczy út 30. sz. alatti ingatlan hasznosítására” című napirend keretében az **57/2000. (I. 27.) határozatban** úgy dönt, hogy a Bp. VIII., Orczy u. 30. sz. alatti ingatlan értékesítéséből befolyt összeg a szociális ágazat beruházási feladataira kerüljön felhasználásra.

Határidő: folyamatos

Felelős: főpolgármester

**Az ingatlanra bejegyzett „tulajdonjog fenntartással történő eladás” széljegyet Budapesti 1. sz. Földhivatal 2013. november 13-án törölte, ismét a Fővárosi Önkormányzat tulajdonjoga került bejegyzésre. Az ingatlan jelenleg a BFVK Zrt. 2014. évi éves szerződésében az értékesítendő ingatlanok között szerepel.**

**A Fővárosi Közgyűlés 2004. április 29-i ülésén:**

„Javaslat a Külker SC sporttelep önkormányzati tulajdonba vételével kapcsolatos tulajdonjog-átruházási szerzős megkötésére” című napirend keretében a **761/2004. (IV. 29.) határozatban** felkéri a főpolgármestert, hogy készíttesse elő az ingatlan – birtokba vételt követő – hasznosítását. A Fővárosi Közgyűlés a hasznosításra vonatkozó döntés előkészítésekor az üzemeltető kijelöléséhez javasolja figyelembe venni az ingatlan tulajdoni lap III/3. sz. bejegyzésében foglaltakat.

Határidő: 2014. december 31.

Felelős: főpolgármester

**A Fővárosi Közgyűlés az ügyben 2011. december 14-én a 4026/2011. (XII. 14.) Főv. Kgy. határozatával arról döntött, hogy a Budapest III. ker., Márton út 25. szám alatti sporttelep fejlesztésébe közvetett állami támogatás igénybevételére jogosult sport szervezetet kíván bevonni azzal, hogy a fejlesztéshez önkormányzati forrás nem vehető igénybe.**

**Az érintett ingatlanon a Külker SC-nek az ingatlan-nyilvántartásban bejegyzett használati joga áll fenn. Amíg az ingatlanon ez a használati jogosultság fennáll, addig a beruházással kapcsolatos szakmailag megalapozott, és a vonatkozó jogszabályi rendelkezéseknek megfelelő előterjesztés nem készíthető.**

**Azonban a Külker SC használati jogosultságán kívül az ingatlan jogi helyzetével kapcsolatosan számos egyéb jogi természetű probléma is fennáll. A Fővárosi Önkormányzat évek óta próbálja az ingatlan jogi helyzetét tárgyalások útján, a szükséges megállapodások megkötésével rendezni. A Külker SC az ingatlan jogi sorsának rendezése ügyében az egyezségi tárgyalások során újabb és újabb, az önkormányzat számára előnytelen és a jogszabályi kereteket meghaladó igényekkel léptett fel, így a tárgyalások eredménytelenek maradtak.**

**A Budapesti Sportszolgáltató Központ (BSK) és a Fővárosi Önkormányzat között megkötendő vagyonkezelési szerződésbe végül nem került be a nevezett ingatlan, ezáltal a BSK alapító okiratából is kikerül, mint telephely, így annak kezelése továbbra is az önkormányzatnál marad.**

**A határozat végrehajtására nincs lehetőség a Külker SC-vel szükséges megállapodás megkötése nélkül. Amennyiben nem sikerül megállapodást kötni, más megoldást kell találni az ingatlan jogi helyzetének rendezésére, mely további vezetői döntést igényel.**

**A fentiekre tekintettel kérem a határozat végrehajtási határidejének 2015. december 31-re történő módosítását.**

**A Fővárosi Közgyűlés 2005. október 26-i ülésén:**

„Budapest Főváros Önkormányzata fenntartásában működő szakosított szociális intézmények Rekonstrukciós Programjának felülvizsgálata” című napirend keretében a **2346/2005. (X. 26.) határozatban** úgy dönt, hogy az elfogadott előterjesztés alapján - a beruházási feladatok megvalósításának üteme szerint - az alábbi ingatlanokat kiváltás után értékesíteni kívánja:

- Budapest II., Gárdonyi G. u. 4. szám alatti Idősek Otthona,

- Budapest XII., Bürök u. 38. szám alatti Idősek Otthona,

- Budapest VI., Rózsa u. 67. szám alatti Idősek Otthona,

- Budapest XVI., Táncsics Mihály u. 2-4. szám alatti Idősek Otthona,

- Budapest XVI., Pálya u. 27. szám alatti Idősek Otthona,

- Budapest XVI., Georgina u. 32. szám alatti Idősek Otthona,

- Budapest VII., Dózsa Gy. u. 82/b. szám alatti Idősek Otthona,

- Budapest VI., Benczúr u. 46. szám alatti Idősek Otthona,

- Tompa, Szabadföld u. 47. szám alatti Pszichiátriai Betegek Otthona,

- Kéthely, Sáripuszta 1. szám alatti Értelmi Fogyatékosok Otthona - kastélyépület,

- Tordas, Sajnovics tér 5. szám alatti Értelmi Fogyatékosok Otthona – kastélyépület,

- a zsirai gondozóházak és a peresznyei intézmény épülete – a zsirai kastély egyházi átvétele esetén.

Határidő: 2012. december 31.

Felelős: főpolgármester

**A határozat szerint a szociális intézmények rekonstrukciós programjával érintett ingatlanok a beruházási feladatok megvalósulásának üteme szerint, a kiváltásukat követően értékesítésre kerülnek. A döntést megalapozó beruházás, azaz a Bp. XVIII. kerület, Alacskai úti új idősek otthona elkészült és átadásra került, a határozatban felsorolt ingatlanok értékesítése nélkül. A határozatban szereplő ingatlanok hasznosításáról, illetve azok tulajdonosváltozásáról az előző jelentésekben – 2013. június 12., 2014. június 30. – már számot adtunk. Tekintve, hogy a Pálya utcai ingatlan a Fővárosi Rendészeti Igazgatóság részére lett biztosítva és az egyéb célra fel nem használt, még nem értékesített, a Fővárosi Önkormányzat tulajdonában lévő ingatlanok jelenleg értékesítés, hasznosítás céljából a BFVK Zrt. részére átadásra kerültek, továbbá, hogy a szociális intézmények rekonstrukciós programja az Alacskai úti otthon működésének megkezdésével megvalósult, kérem a határozat hatályon kívül helyezését.**

**A Fővárosi Közgyűlés 2008. május 29-i ülésén:**

„Javaslat a Budapest X., Népligeti „Építők” Tenisztelep (hrsz: 38442/10) ingatlan állami tulajdonú részének önkormányzati tulajdonba vételére vonatkozó 404-405/2007. (III. 21.) Főv. Kgy. határozat módosítására” című napirend keretében a **985/2008. (V. 29.)** **határozatban** úgy dönt, hogy a 983/2008. (V. 29.) és 984/2008. (V. 29.) Főv. Kgy. határozatok megvalósulása esetén az ingatlanra legalább 10 évi időtartamra értékesítési tilalmat rendel el.

Határidő: az ingatlan Fővárosi Önkormányzat tulajdonába kerülésekor

Felelős: főpolgármester

**Az ingatlantulajdon megszerzése továbbra sem történt meg. A társtulajdonos Kőbányai Önkormányzat a hozzájárulását nem adta meg a Fővárosi Önkormányzatnak. Tovább nehezíti a tulajdonszerzést, hogy az érintett helyrajzi számú ingatlan vonatkozásában perfeljegyzés található az ingatlan-nyilvántartásba bejegyezve, az Építők Sport Clubja felperes 5740/317786 tulajdoni hányadának vonatkozásában.**

**A fentiekre tekintettel szükséges a kapcsolat felvétele az érintettekkel annak érdekében, hogy a tulajdoni viszonyok minden fél számára elfogadhatóan kerüljenek rendezésre. Ezt követően lehet majd látni, hogy a tulajdonszerzésre van-e reális esély.**

**A Fővárosi Közgyűlés 2009. február 26-i ülésén:**

„Javaslat a Margitszigetre vonatkozó stratégiai döntések meghozatalára” című napirend keretében a **184/2009. (II. 26.) határozatban** a Margitsziget teljes területére, a sziget értékmegőrző jövőképe védelme és fenntartása vonatkozásában az alábbi stratégiai döntéseket hozza:  
a./ A Margitsziget Budapest legkedveltebb közparkja, mely évszázadokon át megőrizte természeti adottságait, történelmi, kulturális örökségét, miközben alapvető, rekreációs funkciója folyamatosan erősödött és a közösségi használati szempontok megmaradtak. Ezért a Margitszigetet minta értékű rekreációs területként kell fenntartani és fejleszteni.

b./ A Margitsziget funkciója szerint elsősorban pihenőpark irányban fejlesztendő. A közpark funkción kívül csak olyan funkció megőrzése, telepítése támogatható, mely erősíti a közparki, rekreációs funkciót.

c./ A Margitsziget fejlesztése során a gyalogos használat élvez prioritást. A közlekedési hálózatát ezért differenciáltan szükséges korszerűsíteni, hogy az egyéb közlekedési eszközök ne zavarják a gyalogos közlekedést.

d./ A Margitsziget teljes területére vonatkozóan közbiztonsági és bűnmegelőzési stratégiai tervet kell kidolgozni.

e./ Bővíteni kell a Margitszigeten az állandó jelleggel és szezonális jelleggel működő illemhely-ellátottságot.

f./ A Margitszigeten az alábbi nem közparki funkciók megőrzése és fejlesztése támogatható:

- jelenlegi területükön belül:

• Margitszigeti Szabadtéri Színpad,

• fővárosi tulajdonú sportterületek

- a sziget közlekedési rendszere

- megoldandó a szigeten keletkező szennyvizek kezelése.

g./ A szigetet érő és a szigeten keletkező környezetterhelések mértékét csökkenteni szükséges. Csak az alábbi közterületi nagyrendezvények engedélyezhetők a Margitszigeten: Vivicitta Városvédő futás (április), Szigeti Sportvarázs (június), Őszi Női Futógála (október).

h./ Kezdeményezni kell a Margitsziget közpark területének történeti kertként való védelmét, amely a védett elem jellegét és megjelenését érintő munkákat, tevékenységeket hatósági engedélyhez köti.

i./ A Fővárosi Önkormányzat tulajdonosi szerepét erősíteni kell a Margitszigeten.

j./ A Margitsziget gondnoki feladatait a mindenkori zöldfelület fenntartóhoz szükséges rendelni.

k./ A Margitsziget létesítményei, műtárgyai, berendezési tárgyai felújítása során egységes, rendezett arculat kialakítását kell biztosítani.

l./ A stratégiai terv (4.6. pontja) alapján az alábbi fővárosi rendeletek módosítását kell elvégezni:

- a fővárosi közterületek használatáról és rendjéről szóló 59/1995. (X. 20.) Főv. Kgy. rendelet;

- a Fővárosi Önkormányzat tulajdonában lévő közterületek használatáról és rendjéről szóló 60/1995. (X. 20.) Főv. Kgy. rendelet;

- a fővárosi zöldfelületi rendszerbe tartozó zöldterületek és zöldfelületek védelméről, használatáról, fenntartásáról és fejlesztéséről szóló 10/2005. (III. 8.) Főv. Kgy. rendelet.

m./ Nagy, városi közparkokra vonatkozó, külön keretövezet kialakítási lehetőségének vizsgálatát el kell végezni.

Határidő: 2013. december 31.

Felelős: főpolgármester

**A legutóbbi – 2014. június 30. – jelentés óta a következők történtek a határozat végrehajtása érdekében:**

**A margitszigeti futókör rekonstrukciójára a 2014. évi költségvetés módosítása során mindösszesen 380 000 E Ft támogatás került jóváhagyásra. A közbeszerzési pályázat sikeresen lezajlott, a kivitelezés jelenleg is folyik.**

**A határozat m/ pontja a városi közparkokra vonatkozó új keretövezet létrehozására irányul, amelynek bevezetése és keretövezeti szabályainak meghatározása a BVKSZ módosítását igényli. A Fővárosi Önkormányzatnak sem új keretövezet meghatározására, sem pedig a BVKSZ módosítására nincs jogszabályi felhatalmazása 2014. június 30-át követően, ezért a határozat m/ pontja nem hajtható végre.**

**A Fővárosi Közgyűlés 2010. október 27-i ülésén:**

„Javaslat a BVK Budapesti Városüzemeltetési Központ létrehozása, valamint ezzel összefüggésben a fővárosi közmű-közszolgáltató gazdasági társaságok irányítási rendszerének az átalakításán alapuló, új városüzemeltetési koncepció elfogadása, valamint ennek nyomán a BVK Zrt. megalapítása és működési feltételeinek biztosítása tárgyában” című napirend keretében az **1822/2010. (X. 27.) határozatban** felkéri a főpolgármestert, hogy a Budapesti Városüzemeltetési Központ működéséről negyedévente készítsen előrehaladási jelentést a Fővárosi Közgyűlés részére.

Határidő: folyamatos

Felelős: Tarlós István

**Az utolsó jelentés – 2014. június 30. – óta a Fővárosi Közgyűlés 2014. június 30-i ülésén került előterjesztésre a BVK Holding Zrt. 2014. I. negyedéves, a Közgyűlés 2014. november 26-i ülésén pedig a 2014. II. negyedéves tevékenységéről szóló tájékoztatás. A határozat időarányos végrehajtása megtörtént.**

**A Fővárosi Közgyűlés 2011. február 24-i ülésén:**

„Javaslat Budapest Főváros Önkormányzata 2011. évi költségvetésére” című napirend keretében a **282/2011. (II. 24.) határozatban** úgy dönt, hogy amennyiben egy fővárosi önkormányzati költségvetési szerv az államháztartási törvényben meghatározott limitet elérő 60 napon túli tartozásállományt halmoz fel, az önkormányzati biztos kijelölésével egyidejűleg kell a Közgyűlésnek a költségvetési szerv vezetőjének felmentését, tartós adósságállomány esetén a költségvetési szerv megszüntetését, vagy más költségvetési szervhez történő integrálását, illetőleg más szükséges intézkedés megtételét mérlegelnie.

Határidő: folyamatos

Felelős: Tarlós István

**A Fővárosi Közgyűlés 2014. november 26-i ülésén szerepeltek a 2014. május, 2014. II. negyedévi és a 2014. III. negyedévi állapotot bemutató tájékoztatók.**

**2014. május: szociális intézmények közül a Kamaraerdei Szociális Otthonnál keletkezett 30 napon túli tartozásállomány amiatt, hogy a szállító nem tudott köztartozásmentes igazolást bemutatni. A kulturális ágazaton belül a Budapesti Történeti Múzeumnál keletkezett ugyanezen ok miatt tartozásállomány.**

**2014. II. negyedévben csak a kulturális ágazatnál volt hasonló eset: a Budapesti Történeti Múzeumnál keletkezett 31-60 nap közötti és 60 napon túli tartozásállomány.**

**2014. III. negyedévre valamennyi fenti eset rendeződött, így ekkor nem rendelkezett költségvetési szerv 30 napon túli tartozásállománnyal.**

**A határozat időarányos végrehajtása megtörtént.**

**A Fővárosi Közgyűlés 2011. április 27-i ülésén:**

„Javaslat a Budapest Főváros Önkormányzata és a Belváros-Lipótváros Budapest Főváros V. kerület Önkormányzata közötti, a Budapest Szíve projekt megvalósításával kapcsolatos megállapodás megkötésére” című napirend keretében az **1026/2011. (IV. 27.) határozatban** úgy dönt, hogy a megállapodásból következő, fővárosi vonatkozású feladatokat – a feladatokból adódó kötelezettségvállalások ismertetése mellett – a BKK Zrt. dolgozza ki, továbbá felkéri a főpolgármestert, hogy az előkészített anyagot terjessze elő a Fővárosi Közgyűlés júniusi ülésére.

Határidő: a Fővárosi Közgyűlés júniusi ülése

Felelős: Tarlós István

**A határozat végrehajtása érekében készült tájékoztató a Fővárosi Közgyűlés 2014. június 30-i ülésének napirendjén szerepelt. Ezzel a határozat végrehajtása megtörtént.**

**A Fővárosi Közgyűlés 2011. július 14-i ülésén:**

„Javaslat a Budapest területén élő hajléktalan személyek számára a szociális ellátás különféle formáit nyújtó szakmai koncepció elfogadására és a megvalósítását biztosító döntések meghozatalára” című napirend keretében a **2157/2011. (VII. 14.) határozatban** felkéri a főpolgármestert, hogy kezdeményezzen tárgyalásokat a Fővárosi Önkormányzat közszolgáltató cégei és intézményei vezetőivel a lakástalan/hajléktalan személyek nagyobb számban történő tényleges foglalkoztatásáról/alkalmazásáról, valamint az érintett cégek munkásszállóin a foglalkoztatott lakástalan/hajléktalan személyek támogatott lakhatása biztosításáról.

Határidő: 2014. december 31.

Felelős: Tarlós István

**A szociális igazgatásról és szociális ellátásokról szóló 1993. évi III. törvény alapján 2015. évben felül kell vizsgálni Budapest Főváros Önkormányzatának Szociális Szolgáltatástervezési Koncepcióját. Az ellátási dokumentum felülvizsgálata során kerül értelmezésre és módosításra a határozatban megfogalmazott feladat. A fentiekre tekintettel kérem a határozat végrehajtási határidejének meghosszabbítását 2015. december 31-ig.**

**A Fővárosi Közgyűlés 2011. szeptember 28-i ülésén:**

„Javaslat ″A fővárosi házhoz menő szelektív hulladékgyűjtési rendszer kialakítása″ című projekt benyújtására a KEOP-1.1.1/B/10-11 jelű konstrukcióban” című napirend keretében a **2814/2011. (IX. 28.) határozatban** alapítói hatáskörben utasítja a Fővárosi Közterület-fenntartó Zrt. vezérigazgatóját, hogy a Fővárosi Közterület-fenntartó Zrt. mindenkori éves eredménytartalékából a projekt önrészének megfelelő összeget különítse el, és a beruházás befejezéséig annak felhasználását zárolja.

Határidő: 2014. december 31.

Felelős: Tarlós István

**A házhoz menő szelektív hulladékgyűjtési rendszer FKF Zrt. által finanszírozandó önrészének megfelelő összeget a Társaság más célra fel nem használható forrásként kezeli mind eredménytartalék, mind ennek fedezetét képező pénzeszközök tekintetében. A határozat időarányos végrehajtása megtörtént.**

**A Fővárosi Közgyűlés 2011. október 21-i ülésén:**

„Tájékoztató Budapest Főváros Ifjúsági Koncepciója intézkedési tervének megvalósításáról, felülvizsgálatáról, javaslat Budapest Ifjúsági Stratégia elkészítésére” című napirend keretében a **3099/2011. (X. 21.) határozatban** elfogadja a Budapest Főváros Ifjúsági Stratégia megalkotására vonatkozó javaslatot, ennek érdekében felkéri a főpolgármestert, hogy állítson fel és bízzon meg egy szakmai csoportot – az előterjesztés 5. számú mellékletében foglaltak szerint – és az elkészült Budapest Főváros Ifjúsági Stratégiát terjessze a Fővárosi Közgyűlés elé.

Határidő: 2014. november 30.

Felelős: Tarlós István

**A Budapest Főváros Ifjúsági Stratégia előkészítése megkezdődött, célrendszerét, vitaanyagát a Hivatal munkatársai előkészítették. Az irányadó dokumentumok a Nemzeti Ifjúsági Stratégia, az Új Nemzedék Jövőjéért Program, Arctalan? Nemzedék tanulmánykötet, a Kontra Műhely esszékötete a 80-as generációról, Ságvári Bence szociológus kutatásain alapuló, a fiatalok szokásait, értékrendjét tanulmányozó Fanta Trendriportok és a Budapesti Ifjúsági Tanács által képviselt ágazatok helyzetértékelései voltak.**

**Az előkészített anyagot célszerű frissíteni az időközben megjelent kiadványok alapján – például a Magyar Ifjúság 2020 Jelentés az Ifjúsági Szakmai Egyeztető Fórum tevékenységéről, a Nemzeti Ifjúsági Stratégia II. cselekvési tervének megvalósítása kapcsán című kiadványok – a Budapesti Ifjúsági Tanács összetételének vizsgálatával együtt.**

**Fentiekre tekintettel kérem a határozat végrehajtási határidejének 2015. augusztus 31-ig történő meghosszabbítását.**

**A Fővárosi Közgyűlés 2011. december 14-i ülésén:**

„Javaslat a Külker SC Sporttelep fejlesztésére és hasznosítására” című napirend keretében a **4026/2011. (XII. 14.) határozatban** úgy dönt, hogy a Bp. 65528 hrsz-ú, természetben Bp. III. kerület, Márton út 25. szám alatti sporttelep fejlesztésébe a közvetett állami támogatás igénybevételére jogosult sportszervezetet kíván bevonni azzal, hogy a fejlesztéshez önkormányzati forrás nem vehető igénybe.

Felkéri a főpolgármestert, hogy a fejlesztés megvalósításához szükséges további döntési javaslatokat terjessze a Közgyűlés elé.

Határidő: 2014. december 31.

Felelős: Tarlós István

**Az érintett ingatlanon a Külker SC-nek az ingatlan-nyilvántartásban bejegyzett használati joga áll fenn. Amíg az ingatlanon ez a használati jogosultság fennáll, addig a beruházással kapcsolatos szakmailag megalapozott, és a vonatkozó jogszabályi rendelkezéseknek megfelelő előterjesztés nem készíthető.**

**Azonban a Külker SC használati jogosultságán kívül az ingatlan jogi helyzetével kapcsolatosan számos egyéb jogi természetű probléma is fennáll.**

**A Fővárosi Önkormányzat évek óta próbálja az ingatlan jogi helyzetét tárgyalások útján, a szükséges megállapodások megkötésével rendezni. A Külker SC az ingatlan jogi sorsának rendezése ügyében az egyezségi tárgyalások során újabb és újabb, az önkormányzat számára előnytelen és a jogszabályi kereteket meghaladó igényekkel léptett fel, így a tárgyalások eredménytelenek maradtak.**

**A Budapesti Sportszolgáltató Központ (BSK) és a Fővárosi Önkormányzat között megkötendő vagyonkezelési szerződésbe végül nem került be a nevezett ingatlan, ezáltal a BSK alapító okiratából is kikerül, mint telephely, így annak kezelése továbbra is az önkormányzatnál marad.**

**A határozat végrehajtására nincs lehetőség a szükséges megállapodás megkötése nélkül. Amennyiben nem sikerül megállapodást kötni a Külker SC-vel, más megoldást kell találni az ingatlan jogi helyzetének rendezésére, mely további vezetői döntést igényel.**

**A fentiekre tekintettel kérem a határozat végrehajtási határidejének 2015. december 31-re történő módosítását.**

**A Fővárosi Közgyűlés 2012. április 25-i ülésén:**

„A 2010. évi Civil célú, Esélyegyenlőségi célú, valamint Egészségügyi és Szociális célú bizottsági keretből támogatott szervezetek módosítási kérelmei” című napirend keretében a **471/2012. (IV. 25.) határozatban** jóváhagyja, megköti a 2010. évi Egészségügyi és Szociális célú bizottsági céltartalékából támogatott Értelmi Fogyatékosok Fővárosi Érdekvédelmi Egyesülete és a Fővárosi Önkormányzat között 2010. szeptember 3-án létrejött támogatási szerződés módosítását az előterjesztés 6. sz. melléklete szerinti tartalommal és felkéri a főpolgármestert a támogatási szerződés módosítás aláírására.

Határidő: 2014. december 31.

Felelős: Tarlós István

**Az Értelmi Fogyatékosok Fővárosi Érdekvédelmi Egyesületénél történt visszaélések miatti rendőrségi eljárás továbbra is folyamatban van, ezért a támogatási szerződés módosításának aláírása mindeddig nem történt meg. A nyomozás várható elhúzódására való tekintettel kérem a határozat végrehajtási határidejének meghosszabbítását 2015. december 31-ig.**

„Javaslat Fővárosi Egyházi Fenntartók és Segélyszervezetek Tanácsa megalakítására” című napirend keretében a **632/2012. (IV. 25.) határozatban** a Fővárosi Egyházi Fenntartók és Segélyszervezetek Tanácsa megalakítása érdekében felkéri a főpolgármestert, hogy kezdjen tárgyalásokat az érintett szervezetekkel és ennek alapján készíttesse el a Tanács összetételére, feladataira, működési rendjére vonatkozó ügyrendi javaslatot és terjessze azt a Fővárosi Közgyűlés elé.

Határidő: 2014. december 31.

Felelős: Tarlós István

**Az Arany Alkony Idősek Otthonai működési engedélyének visszavonásával az ezen otthonokban ellátottak helyzete bizonytalanná vált. A határozat meghozatala óta azonban az Arany Alkony Idősek Otthonainak fenntartását és működtetését – Olajág Otthonok elnevezéssel – átvette az Egységes Magyarországi Izraelita Hitközség, így az ellátás továbbra is biztosított. A Fővárosi Önkormányzatnak a szociális krízishelyzet megszűnésére tekintettel nincs ellátási kötelezettsége a fenti otthonok lakóival szemben, így okafogyottá vált az Egyházi Fenntartók és Segélyszervezetek Tanácsának megalakítása is.**

**Mindezekre tekintettel kérem a határozat hatályon kívül helyezését.**

„Budapest XXIII. kerület, 195325/36 hrsz.-ú ingatlan kizárólagos használatának további biztosítása” című napirend keretében a **650/2012. (IV. 25.) határozatban** felkéri a főpolgármestert és Budapest XXIII. kerület Önkormányzatát, hogy a közös tulajdonban álló ingatlanok tulajdoni helyzetének rendezése érdekében tegyék meg a szükséges intézkedéseket.

Határidő: 2014. december 31.

Felelős: Tarlós István

**A BFVK Zrt. tájékoztatása szerint a közös tulajdonban lévő ingatlanok tulajdonviszonyának rendezése érdekében a vázrajz elkészült. A végleges megoldást célzó átfogó megállapodás egyeztetése folyamán még az áfa kérdésköre az, mely további egyeztetést igényel. Fentiekre tekintettel kérem a határozat végrehajtási határidejének 2015. március 31-ig történő meghosszabbítását.**

„Javaslat a főváros közterületén elhelyezkedő, ″A Magyar Vörös Hadsereg Harcosa″ nevű képzőművészeti alkotás áthelyezésére” című napirend keretében a **691/2012. (IV. 25.) határozatban** a IV. kerület, Árpád út / Váci út találkozásánál 1959-ben elhelyezett „A Magyar Vörös Hadsereg Harcosa” c. szobor (alkotó: Gyenes Tamás szobrászművész) ügyében felkéri a főpolgármestert, hogy vizsgáltassa meg a kompozíció áthelyezésének, mozgatásának lehetőségeit, költségeit, illetve azok forrását és a vizsgálat eredményét terjessze a Fővárosi Közgyűlés júniusi rendes ülése elé.

Határidő: 2014. december 31.

Felelős: Tarlós István

**A vizsgálat szakmai szervezetek bevonásával megtörtént. Az ügyben az MTA Bölcsészettudományi Kutatóközpontjától megkért állásfoglalás rögzíti, hogy a Székely Hadosztályt is magába foglaló Magyar Vörös Hadsereg a Magyarországot megtámadó román és csehszlovák csapatok ellen vette fel a harcot. A Hadsereget több tízezernyi munkás felfegyverzésével erősítették meg, ezekre a munkás-zászlóaljakra utal a nevezett szobor részben meztelen felsőtestű, hangsúlyozottan nem katona megformáltságú figurája. Az állásfoglalás hangsúlyozza, hogy a Magyar Vörös Hadsereg harcait és hadi céljait eddig nem érte mélyreható kritika és a rendszerváltás utáni történetírás az ország védelmében kifejtett pozitív szerepüket szokta kiemelni. A szobor valójában a hazájukért fegyvert fogó önkéntes munkásoknak állított emléket.**

**A szerzői jogok örököse, a szobrászművész fia, Gyenes Gábor írásban nyilatkozott, hogy nem járul hozzá a kompozíció eltávolításához.**

**Fentiek alapján a mű eltávolítását szakmai és történelmi-politikai szempontok nem támasztják alá, így kérem a határozat hatályon kívül helyezését.**

**A Fővárosi Közgyűlés 2012. május 30-i ülésén:**

„Javaslat együttműködési megállapodás megkötésére Budapest Főváros Önkormányzata és Baku Főváros Végrehajtó Testülete között” című napirend keretében a **809/2012. (V. 30.) határozatban** jóváhagyja, megköti a barátsági és együttműködési megállapodást Budapest Főváros Önkormányzata és Baku Főváros Végrehajtó Testülete között az előterjesztés 1. számú melléklete szerinti tartalommal, és egyben felkéri a főpolgármestert a megállapodás aláírására.

Határidő: 2014. szeptember 30.

Felelős: Tarlós István

**A Barátsági és együttműködési megállapodás Budapest és Baku között megnevezésű szerződést 2014. november 11-én a két főpolgármester Budapesten aláírta, a határozat végrehajtása megtörtént.**

„Javaslat a Fővárosi Önkormányzat fenntartásában működő, szakosított szociális intézmények alapító okiratának módosítására” című napirend keretében a **957/2012. (V. 30.) határozatban** felkéri a főpolgármestert, hogy vizsgáltassa meg az 1067 Budapest VI., Csengery u. 69. ingatlan felújítási/beruházási költségeit, az eredményről tájékoztassa a Fővárosi Közgyűlést, és Budapest Főváros Önkormányzata következő évi költségvetésének összeállítása során egyszeri jelleggel tervezze be a rekonstrukció költségeit.

Határidő: 2014. december 31.

Felelős: Tarlós István

**A szociális igazgatásról és szociális ellátásokról szóló 1993. évi III. törvény alapján 2015. évben felül kell vizsgálni Budapest Főváros Önkormányzatának Szociális Szolgáltatástervezési Koncepcióját. Az ellátási dokumentum felülvizsgálata során kerül értelmezésre és módosításra a határozatban foglalt feladat. A fentiekre tekintettel kérem a határozat végrehajtási határidejének meghosszabbítását 2015. december 31-ig.**

**A Fővárosi Közgyűlés 2012. október 3-i ülésén:**

„Javaslat a Fővárosi Szociális Koncepció elfogadására” című napirend keretében a **2006-2008/2012. (X. 3.) határozatokban** felkéri a főpolgármestert – a Budapest Fővárosi Szociális Koncepciójában meghatározott célok megvalósítása érdekében – kezdjen egyeztető megbeszéléseket a fővárosi kerületek polgármestereivel, egyházi- és civil szociális intézmények fenntartóival, illetve vezető szakembereivel.

Határidő: 2014. december 31.

Felelős: Tarlós István

Felkéri a főpolgármestert, hogy a lefolytatott szakmai egyeztetések alapján, a Budapest Fővárosi Szociális Koncepciójában eltervezett és jóváhagyott szakmai célok valóra váltása érdekében készíttessen tematikus cselekvési tervet – végrehajtandó feladatok és azok időrendi ütemezésének megjelölésével – és jóváhagyásra terjessze a Fővárosi Közgyűlés elé.

Határidő: 2014. december 31.

Felelős: Tarlós István

Úgy dönt, hogy készüljön szakmai vizsgálat arról, hogy milyen külső pénzügyi források – hazai és uniós – vonhatóak be az intézményrendszer változásait érintő-, valamint a hiányzó szakmai minimumfeltételeket biztosító fejlesztések megvalósításához.

Határidő: 2014. december 31.

Felelős: Tarlós István

**A szociális igazgatásról és szociális ellátásokról szóló 1993. évi III. törvény alapján 2015. évben felül kell vizsgálni Budapest Főváros Önkormányzatának Szociális Szolgáltatástervezési Koncepcióját. Az ellátási dokumentum felülvizsgálata során kerülnek értelmezésre és módosításra a határozatokban foglalt feladatok. A fentiekre tekintettel kérem a határozatok végrehajtási határidejének meghosszabbítását 2015. december 31-ig.**

„Javaslat az EKOP-1.A.2, EKOP 2.A.2, valamint az EKOP-3.1.3 pályázati kiírásra elkészített pályázatok benyújtásának utólagos jóváhagyására” című napirend keretében a **2049/2012. (X. 3.) határozatban** felkéri a főpolgármestert, hogy a pályázat pozitív elbírálása esetén a támogatási szerződés megkötése előtt ismételten készítsen előterjesztést a szerződéskötés előzetes jóváhagyása végett.

Határidő: a Fővárosi Közgyűlés pozitív támogatási döntést követő rendes ülése

Felelős: Tarlós István

**A pályázatokat az NFÜ-ben elutasították, mindhárom esetben kifogással éltünk. Az EKOP-1.A.2 pályázattal kapcsolatos kifogás elutasításra került, melyről 2013.07.11-én érkezett tájékoztatás. Az EKOP-3.1.3 pályázat elutasításra került, amellyel kapcsolatban 2013. április 5-én kifogással éltünk. A kifogás 2013. december 23-án elutasításra került. Az EKOP 2.A.2 pályázat elutasításra került, amellyel kapcsolatban 2013. február 11-én kifogással éltünk. A kifogásnak 2014. január 21-én kelt tájékoztatás szerint helyt adtak, a projektjavaslat ismételt bírálatát kezdeményezték. 2014. október 18-án érkezett tájékoztatás szerint a pályázat nem részesült támogatásban. Tekintettel arra, hogy a határozat a pályázatok pozitív elbírálásához köti a végrehajtást, a pályázatok azonban nem részesültek támogatásban, kérem a határozat hatályon kívül helyezését.**

**A Fővárosi Közgyűlés 2012. november 28-i ülésén:**

„A Schöpf-Mérei Ágost Kórház és Anyavédelmi Központ Kht. „v.a.” 2011. augusztus 1. – 2012. július 31. közötti időszak közhasznú éves beszámolójának elfogadása és egyéb döntések” című napirend keretében a **2570/2012. (XI. 28.) határozatban** felkéri a főpolgármestert, hogy a 43/2011. (I. 12.) Főv. Kgy. határozattal jóváhagyott, megkötött engedményezési szerződésben foglaltak végrehajtása érdekében tegye meg a szükséges intézkedéseket a Schöpf-Mérei Ágost Kórház és Anyavédelmi Központ Kht. „v.a.” OTP Banknál vezetett 11784009-20500021 számú számlája feletti rendelkezési jog megszerzésére.

Határidő: 2012. december 15.

Felelős: Tarlós István

**A Schöpf-Mérei Ágost Kórház és Anyavédelmi Központ Kht. „v.a.” végelszámolója intézkedett az OTP Banknál vezetett lakásszámlán lévő pénzösszeg 2014. október 1-i fordulónappal történő átutalásáról a Fővárosi Önkormányzat lakásszámlájára, egyidejűleg a 11784009-20500021 számú számla megszüntetésre került, ezzel a határozat végrehajtása megtörtént.**

**A Fővárosi Közgyűlés 2013. február 22-i ülésén:**

„Javaslat a Budapest Egészségterv 2012. című tanulmány végrehajtásához szükséges, egyes országos intézetekkel kötendő együttműködési megállapodások létrehozására” című napirend keretében a **116/2013. (II. 22.) határozatban** felkéri a főpolgármestert, hogy első alkalommal 2014. december 31-ig, a továbbiakban évente számoljon be a Fővárosi Közgyűlésnek az egyes országos intézetekkel folytatott együttműködések keretében végzett munkáról.

Határidő: évente, első alkalommal 2014. december 31.

Felelős: Tarlós István

**Az országos egészségügyi intézetekkel kötött együttműködési megállapodások keretében 2014 februárjában támogatási szerződést kötöttünk az érintett intézetekkel. Az intézetek az együttműködés keretében a szakterületük szerinti különböző népegészségügyi módszertani szakmai ajánlásokat dolgoztak ki, és különböző népegészségügyi munkaprojektek előkészítését végezték el. Az együttműködés keretében végzett munkáról előterjesztés készült a Fővárosi Közgyűlés 2014. november 26-i ülésére, melyen a Közgyűlés elfogadta az intézmények által végzett feladatokról szóló szakmai és pénzügyi beszámolókat. A határozat időarányos végrehajtása megtörtént.**

**A Fővárosi Közgyűlés 2013. április 24-i ülésén:**

„A Fővárosi Önkormányzat tulajdonában álló Bp. VI. ker., Hegedű u. 1. sz. alatti ingatlan tulajdonjogának cserével történő átruházása” című napirend keretében a **754/2013. (IV. 24.) határozatban** szándékát fejezi ki a tulajdonában álló Budapest VI. kerület, Hegedű u. 1. szám alatti ingatlan tulajdonjogának értékegyeztetéssel történő elcserélésére a Budapest Főváros VI. kerület Terézváros Önkormányzata tulajdonában álló Budapest VI., Király utca 50. szám alatti ingatlan 5932/10.000-ed tulajdoni illetőségére, valamint a Budapest VI. kerület, Teréz krt. 2-4. szám alatti 29407/0/A/2 hrsz.-on felvett 773 m2 alapterületű nem lakás céljára szolgáló helyiség tulajdonjogára azzal, hogy vizsgálni szükséges

- a Király u. 50. szám alatti ingatlan használati viszonyát a Fővárosi Önkormányzatot illető tulajdonrész forgalmi értékének megállapítása során;

- a Fővárosi Szabó Ervin Könyvtár Teréz krt. 2-4. szám alatti ingatlanba történő átköltözésével összefüggő költségeket, beleértve az esetleges átalakítás költségét is;

- az érintett ingatlanok műszaki állapotát, különös figyelemmel a Király utca 50. szám alatti ingatlan esetében a Kulturális és Örökségvédelmi Hivatal által kiadott állásfoglalásra, illetve a bérlőkkel esetleg fennálló kötelezettségekre;

- a csereügylet során felmerülő áfa fizetési kötelezettséget, a fedezet megteremthetőségével.

Egyidejűleg felkéri a főpolgármestert, hogy az ingatlan csereszerződés tervezetét a további kivizsgálás függvényében terjessze a Közgyűlés elé.

Határidő: 2014. december 31.

Felelős: Tarlós István

**Az elvi döntéssel jóváhagyott ingatlancsere feltételeiről – különös tekintettel a jogügylethez kapcsolódó áfa kérdésére – a kerületi önkormányzattal további egyeztetések szükségesek, ezért kérem a határozat végrehajtási határidejének 2015. június 30-ig történő meghosszabbítását.**

**A Fővárosi Közgyűlés 2013. szeptember 3-i ülésén:**

„Javaslat az „SZ” jelű (szabadidősport) Fővárosi Önkormányzat sportágazati pályázat kedvezményezettjeinek támogatására” című napirend keretében az **1529/2013. (IX. 3.) határozatban** jóváhagyja, megköti az előterjesztés 2. számú mellékletében foglalt kedvezményezettekkel az előterjesztés 3. számú melléklete szerinti támogatási megállapodásokat és felkéri a főpolgármestert azok aláírására.

Határidő: 2014. január 31.

Felelős: Tarlós István

**A 69 db támogatott közül egy szervezet írásban lemondott a támogatásról, a támogatási megállapodás nem került aláírásra. Ennek értelmében szükségessé vált a támogatás Fővárosi Közgyűlés által történő visszavonása, valamint a kapcsolódó határozatok módosítása. A Fővárosi Közgyűlés a 2014. november 26-i ülésén tárgyalta és hagyta jóvá a „Javaslat az „SZ” jelű (szabadidősport) Fővárosi Önkormányzat sportágazati pályázat kedvezményezettjeinek támogatására és a 2013. évi pályázat rendezésére” című előterjesztést, melynek keretében visszavonásra került a vonatkozó támogatás. A határozat végrehajtása megtörtént.**

**A Fővárosi Közgyűlés 2013. szeptember 26-i ülésén:**

„Javaslat víziközmű-vagyon átszállásáról szóló megállapodás módosítására, szolgalmi jogok bejegyzésére, meghatalmazás megadására” című napirend keretében az **1588/2013. (IX. 26.) határozatban** tudomásul veszi és jóváhagyja az előterjesztés 4. sz. mellékleteként tájékoztatásul csatolt jegyzéket az abban foglalt aktuális adatokkal, és felkéri a főpolgármestert, hogy gondoskodjon a vagyonkezelési szerződés vonatkozó módosításának előkészítéséről és előterjesztéséről.

Határidő: 2014. május 31.

Felelős: Tarlós István

**A költségvetési szervekre vonatkozó számviteli előírásokra is tekintettel az üzemeltetési (vagyonkezelési) szerződés jogszerű módosításának előkészítése további egyeztetéseket igényel. Ennek keretében rendezhetők olyan lényegi kérdések, mint az alkalmazandó értékcsökkenési leírási kulcsok, a selejtezés, a víziközmű-fejlesztés hozzájárulás elszámolása, a számlázás és a vagyonértékelés. A jogszabályi módosítás kezdeményezésének időigényére tekintettel kérem a határozat végrehajtási határidejének 2015. július 31-ig történő meghosszabbítását.**

„Javaslat derogációs projektek önrészének halasztott kifizetésére” című napirend keretében az **1708/2013. (IX. 26.) határozatban** ennek érdekében felkéri a főpolgármestert, hogy gondoskodjon arról, hogy a Közreműködő Szervezet felé a kifizetési kérelmek a határozat elfogadásától a halasztott önerő fizetés igénylésével kerüljenek benyújtásra, valamint a Budapest-Budaörs Szennyvízelvezetési Beruházó Önkormányzati Társulás részére biztosítandó önerő szintén halasztott fizetéssel kerüljön teljesítésre.

Határidő: azonnal

Felelős: Tarlós István

**A derogációs projektek kifizetési kérelmei a határozat elfogadásától a halasztott önerő fizetés igénylésével kerülnek benyújtásra. A Budapest-Budaörs Szennyvízelvezetési Beruházó Önkormányzati Társulás 2014. május 30-án megszűnt. A jelenlegi kedvezményezett Fővárosi Önkormányzat az önerőt szintén halasztott fizetéssel teljesíti. Tekintettel arra, hogy a kifizetési kérelmek folyamatosan kerülnek benyújtásra, így kérem a határozat végrehajtásának határidejét folyamatosra módosítani.**

**A Fővárosi Közgyűlés 2013. november 14-i ülésén:**

„Javaslat a 2014. évi folyószámla-hitelkeret jóváhagyására” című napirend keretében az **1796/2013. (XI. 14.) határozatban** kötelezettséget vállal, hogy a 2014. évi folyószámlahitel igénybevételének és visszafizetésének időtartama alatt annak járulékait 2014. évi költségvetésébe betervezi és jóváhagyja, illetve a költségvetési előirányzat módosítások során figyelembe veszi.

Határidő: a 2014. évi költségvetés tervezésekor, illetve folyamatos a 2014. év során

Felelős: Tarlós István

**A 2014. évi költségvetés tartalmazza a határozatban szereplő járulékos költségeket, ezzel a határozat végrehajtása megtörtént.**

**A Fővárosi Közgyűlés 2013. december 11-i ülésén:**

„Javaslat a Budapesti Történeti Múzeum leletanyagainak tárolásával kapcsolatos feladatok megoldására” című napirend keretében a **2143/2013. (XII. 11.) határozatban** felkéri a Budapesti Történeti Múzeum igazgatóját a 2013. december 15. - 2014. szeptember 30. közötti időszakban, utólagos elszámolási kötelezettség mellett:

• a jelentős muzeális értékkel bíró kőemlékei, valamint a régészeti-történeti leletanyagai gázgyári lakótelepről és az Óbudai Gázgyár „Óraház” épületéből a Budapest XVIII. ker., Lenkei u. 9-11. sz. alatti csarnoképületbe történő átköltöztetésének végrehajtására;

• az átszállításhoz és a tároláshoz szükséges raklapok, polcok beszerzésére;

• a Lenkei u-i raktárépület beköltözhetővé tételéhez szükséges tető karbantartási feladatok végrehajtására;

• a raktárépület elektromos biztonsági rendszerének kiépítésére,

a feladatok végrehajtásához szükséges rendelkezések – különös tekintettel a Közbeszerzésekről szóló 2011. évi CVIII. törvény előírásainak – figyelembevételével. Felkéri a főpolgármestert, hogy a Közgyűlés döntéséről tájékoztassa a BTM főigazgatóját.

Határidő: azonnal

Felelős: Tarlós István

**A Lenkei utcai ingatlanba való beköltöztetés műszaki feltételeinek kialakítása megtörtént, 2014. szeptember 30-án az objektumba történő belépés és benntartózkodás szabályait tartalmazó főigazgatói utasítást az intézmény kiadta. Az Óraházban őrzött, fertőtlenített iratanyag átszállítása a Lenkei utcai raktárépületbe megtörtént. Ezzel a feladat végrehajtása részben megtörtént.**

**Az Óraházban őrzött kövek átszállításához kapcsolódó közbeszerzési eljárást 2014.   
november 19-én eredménytelennek nyilvánította a döntőbizottság. Új közbeszerzési eljárás kiírására csak 2015. évben van lehetősége az intézménynek, így a feladat befejezése 2015. június 30-ig elhúzódik.**

**A fentiekre tekintettel kérem a határozat végrehajtási határidejének 2015. június 30-ig történő meghosszabbítását.**

**A Fővárosi Közgyűlés 2014. január 29-i ülésén:**

„Javaslat pályázat benyújtására az EGT Finanszírozási Mechanizmus ”Alkalmazkodás az éghajlatváltozáshoz” c. program keretében” című napirend keretében a **48/2014. (I. 29.) határozatban** kötelezettséget vállal arra, hogy az EGT Finanszírozási Mechanizmus 2009-2014 keretében a HU04-C3-2013 jelű pályázati forrásból nyújtott támogatás elnyerése esetén az önkormányzati saját forrás összegét (várhatóan nettó 80.000 euró), amelyet a Fővárosi Vízművek Zrt. útján kíván biztosítani, a mindenkori érvényes MNB árfolyamon a költségvetésben elkülöníti. Felkéri a főpolgármestert, hogy gondoskodjon a Fővárosi Vízművek Zrt. és Budapest Főváros Önkormányzata között kötendő finanszírozási megállapodás kidolgozásáról.

Határidő: 2014. február 17., illetve a támogatási szerződés megkötéséig

Felelős: Tarlós István

**A Program Manager értesítése alapján a pályázat elbírálása befejeződött, a pályázat tartaléklistára került, tehát jelenleg nem kerülhet sor a megállapodás megkötésére. Abban az esetben, ha az EGT Alapból további támogatási lehetőség állna rendelkezésre, a projekt az Alapkezelő döntése alapján a későbbiekben támogatásra kerülhet. Pozitív támogatói döntés esetén a finanszírozási megállapodás a Fővárosi Közgyűlés soron következő ülésére előterjesztésre került. Fentiekre tekintettel kérem a határozat végrehajtási határidejének meghosszabbítását 2015. június 30-ig.**

„Javaslat a Vidékfejlesztési Minisztérium fenntartásában álló egyes köznevelési intézményekkel kötendő, a Magyar Gyula Kertészeti Szakképző Iskola, a Pesti Barnabás Élelmiszeripari Szakképző Iskola és a Soós István Borászati Szakképző Iskola köznevelési feladatainak ellátását szolgáló vagyonelemekre ingyenes vagyonkezelési jogot biztosító szerződések jóváhagyására” című napirend keretében a **62/2014. (I. 29.) határozatban** jóváhagyja és megköti Budapest Főváros Önkormányzata és a Pesti Barnabás Élelmiszeripari Szakképző Iskola közötti, a köznevelési intézmény feladatellátásához szükséges fővárosi tulajdonban álló vagyonelemek vagyonkezelésbe adásáról szóló szerződést az előterjesztés 3. számú melléklete szerinti tartalommal és felkéri a főpolgármestert a szerződés, valamint a vagyonkezelési szerződés alapján a vagyonkezelésbe adott járművek üzembentartói jogának átruházásáról szóló szerződések aláírására.

Határidő: 2014. december 31.

Felelős: Tarlós István

**A vagyonkezelési szerződés aláírása megtörtént, az üzembentartói jog átruházásáról szóló szerződés előkészítése folyamatban van. Fentiekre tekintettel kérem a határozat végrehajtási határidejének 2015. április 30-ig történő meghosszabbítását.**

„Monitoring jelentés a főváros foglalkoztatáspolitikai helyzetéről és a települési esélyegyenlőségi program végrehajtásáról” című napirend keretében a **108/2014. (I. 29.) határozatban** felkéri a főpolgármestert, hogy vizsgálja meg a Fővárosi Önkormányzat által felvállalni kívánt esélyegyenlőségi feladatok körét és tartalmát.

Határidő: 2014. december 31.

Felelős: Tarlós István

**Az előkészített előterjesztés-tervezet hivatali egyeztetése során felmerült, hogy az elvi feladatvállaláshoz szükséges feladatellátás finanszírozására nem született konkrét költségvetési kötelezettségvállalás. Emiatt a Fővárosi Önkormányzat 2015. évi költségvetésének elfogadása utáni időpontban, a Budapest Esély NKft. éves szerződésének megkötése érdekében beterjesztésre kerülő előterjesztés keretein belül tárgyalható a határozat szerinti vizsgálat eredménye is. A fentiekre tekintettel kérem a határozat végrehajtási határidejének 2015. március 31-ig történő meghosszabbítását.**

**A Fővárosi Közgyűlés 2014. február 26-i ülésén:**

„Javaslat tulajdonosi döntés meghozatalára elővásárlási jogról történő lemondás, valamint tőkeemelés útján történő részesedés szerzés jóváhagyása kapcsán a BKK Zrt. Gellérthegyi Sikló Kft.-ben fennálló üzletrésze vonatkozásában” című napirend keretében a **178/2014. (II. 26.) határozatban** kinyilvánítja, hogy a Sikló beruházás megvalósításához szükséges terület birtokba adására csak akkor kerülhet sor, ha a beruházáshoz szükséges teljes fedezet rendelkezésre állását a cég 75 %-os tulajdonosa bizonyítja a Budapest Főváros Önkormányzata, az I. kerület Budavári Önkormányzat és a Rác Sikló Beruházó Kft. között a Rác Sikló megépítése tárgyában 2009. február 26-án kelt szerződésben foglaltak szerint.

Határidő: folyamatos

Felelős: Tarlós István

**A Gellérthegyi Sikló Kft. 75 %-os tulajdonosa a beruházáshoz szükséges teljes fedezet rendelkezésre állását eddig nem tudta biztosítani, így a beruházás megvalósításához szükséges terület birtokbaadására nem került sor.**

**A Fővárosi Közgyűlés 2014. április 30-i ülésén:**

„Jelentések Budapest Főváros Önkormányzatának 2013. évi költségvetési gazdálkodásáról. (Beszámoló Budapest Főváros Önkormányzata 2013. évi költségvetése alakulásáról. Javaslat Budapest Főváros Önkormányzata 2013. évi pénzmaradványának jóváhagyására.)” című napirend keretében a **397-398/2014. (IV. 30.) határozatokban** a) Budapest Főváros Önkormányzata költségvetési intézményei pénzmaradványát és vállalkozási eredményét az előterjesztés 2. számú mellékletének 5. oszlopa szerinti összegeinek figyelembevételével állapítja meg.

A megállapított maradványokból a költségvetési intézmények saját hatáskörükben:

• a személyi juttatások előirányzatát legfeljebb az előterjesztés 2. számú mellékletének 6. oszlopa;

• a munkaadókat terhelő járulékok előirányzatát legfeljebb az előterjesztés 2. számú mellékletének 7. oszlopa szerinti összegekkel emelhetik.

b) A kimutatott finanszírozási korrekciókból a le nem utalt támogatást 19. oszlopa, a befizetési kötelezettséget 11. oszlopa, a túlfinanszírozást 15. oszlopa szerint állapítja meg.

c) Tekintettel arra, hogy az előterjesztés 2. sz. mellékletének 16., 17. oszlopaiban kimutatott Önkormányzat által le nem utalt támogatás és ezzel párhuzamosan 8., 9. oszlopokban azonos összeggel kimutatott intézményi befizetési kötelezettség olyan céljellegű beruházásokhoz, felújításokhoz kapcsolódik, amelyek a 2014. évi költségvetésben visszatervezésre kerültek, ezért a hivatkozott oszlopokban kimutatott finanszírozási korrekciókat úgy hagyja jóvá, hogy pénzügyi-számviteli rendezést nem igényelnek.

a) Budapest Főváros Főpolgármesteri Hivatala pénzmaradványát az előterjesztés 2. számú mellékletének (B) sor 5. oszlopa szerinti összegének figyelembevételével állapítja meg. A megállapított maradványból a Hivatal saját hatáskörében:

• a személyi juttatások előirányzatát legfeljebb az előterjesztés 2. számú mellékletének (B) sor 6. oszlopa;

• a munkaadókat terhelő járulékok előirányzatát legfeljebb az előterjesztés 2. számú mellékletének (B) sor 7. oszlopa szerinti összegekkel emelheti.

b) A kimutatott finanszírozási korrekciókból a befizetési kötelezettséget a 11. oszlop, a le nem utalt támogatást a 19. oszlop szerint állapítja meg úgy, hogy abból 155.599 eFt alulfinanszírozás leutalásával – az előterjesztés 7. számú mellékletének B sor – a kötelezettségvállalások fedezetére a különbözetet biztosítja, a fennmaradó 1.466.742 eFt pénzügyi rendezésére (leutalására) nem kerül sor.

c) A Főpolgármesteri Hivatal 2013. évi pénzmaradvány elszámolásához kapcsolódóan a pénzmaradványból az előterjesztés 8. számú melléklete szerinti, a Főpolgármesteri Hivatal által vállalt kötelezettségvállalások teljesítésére fedezetet biztosít 511.737 eFt összegben.

d) Tekintettel arra, hogy az előterjesztés 2. sz. mellékletének (B) sor 16., 17. oszlopaiban kimutatott, Önkormányzat által le nem utalt támogatás és ezzel párhuzamosan 8., 9. oszlopokban azonos összeggel kimutatott hivatali befizetési kötelezettség olyan céljellegű beruházásokhoz, felújításokhoz kapcsolódik, amelyek a 2014. évi költségvetésben visszatervezésre kerültek, ezért a hivatkozott oszlopokban kimutatott finanszírozási korrekciókat úgy hagyja jóvá, hogy pénzügyi-számviteli rendezést nem igényelnek.

**A költségvetési rendelet vonatkozó módosítását az 52/2014. (XII. 1.) Főv. Kgy. rendelet tartalmazza, ezzel a határozatok végrehajtása megtörtént.**

„A Jáki kápolna felújításához kapcsolódó együttműködési megállapodás megkötése” című napirend keretében a **440/2014. (IV. 30.) határozatban** jóváhagyja és megköti a támogatási szerződést Budapest Főváros Önkormányzata és Budapest Herminamezői Szentlélek Plébánia között az előterjesztői kiegészítés melléklete szerinti tartalommal és felkéri a főpolgármestert a szerződés aláírására. Amennyiben a pályázat elutasításra kerül, úgy felkéri a főpolgármestert, hogy gondoskodjon a biztosított önerő költségvetési rendeletből történő kivezetéséről.

Határidő: a támogatási szerződés aláírására a költségvetési rendeletmódosítás hatálybalépését követően 1 hónap, illetve az elutasító határozat megküldését követő költségvetési rendeletmódosítás

Felelős: Tarlós István

**A támogató határozatlan időtartamra felfüggesztette a támogatási összegek folyósítását, ezért az EGT Finanszírozási Mechanizmus 2009-2014 PA16 jelű „Kulturális és természeti örökség megőrzése és megújítása; Városi épített örökség megújítása (HU07PA16-A1-2013)” című felhívásra benyújtott pályázat ügyében eddig nem született döntés.**

„Javaslat a BKSZT és BKISZ projektek megvalósításához szükséges döntések meghozatalára” című napirend keretében a **458-459/2014. (IV. 30.) határozatokban** felkéri a Társulás elnökét, Orbán Gyöngyit, hogy a Társulás megszűnésének napjától a Társulás záró beszámolójának elfogadásáig havi díjazás ellenében vegyen részt a záró beszámoló elkészítésében, a vagyonfelosztás előkészítésében és koordinálja a Budaörs várossal szükséges együttműködést. A díjazás mértéke megegyezik a Társulásban betöltött elnöki feladatért a részére korábban megállapított tiszteletdíjjal.

Határidő: folyamatos

Felelős: a Társulás leköszönő elnöke, Orbán Gyöngyi

Felkéri a főpolgármestert, hogy intézkedjen a Társulás leköszönő elnökének a záró beszámoló elkészítésében, a vagyonfelosztás előkészítésében való közreműködéséért és a Budaörs várossal szükséges együttműködés koordinációjáért járó díjazásának folyósításáról.

Határidő: folyamatos

Felelős: Tarlós István

**A Társulás leköszönő elnökének a vagyonfelosztásban és a Budaörssel való koordinációjában való részvételéről szóló megbízási szerződésének teljesítése folyamatos. A díjazás folyósítása a teljesítés igazolások alapján havonta történik. A határozatok időarányos végrehajtása megtörtént.**

Ugyanezen napirend keretében a **460/2014. (IV. 30.) határozatban** a Társulás leköszönő elnökének a záró beszámoló elkészítésében, a vagyonfelosztás előkészítésében való közreműködéséért és a Budaörs várossal szükséges együttműködés koordinációjáért járó díjazása folyósítása érdekében

csökkenti a „845701 Budapest-Budaörs Szennyvízelvezetési Beruházó Önkormányzati Társulásnak folyósított támogatás” cím kiadási, azon belül az „Egyéb működési kiadások áht-n belülre” előirányzatot 1.671 eFt-tal, ezzel egyidejűleg címen belül megemeli a „Személyi juttatások” előirányzatot 1.300 eFt-tal, a „Munkaadókat terhelő járulékok és szociális adó” előirányzatot 371 eFt-tal.

A „845701 Budapest-Budaörs Szennyvíz-elvezetési Beruházó Önkormányzati Társulásnak folyósított támogatás” cím elnevezését „845701 Budapest-Budaörs Szennyvízelvezetési Beruházó Önkormányzati Társulásnak folyósított támogatás és a Társulás megszüntetésével kapcsolatos költségek”-re változtatja.

**A költségvetési rendelet vonatkozó módosítását a 29/2014. (V. 23.) Főv. Kgy. rendelet tartalmazza. A határozat végrehajtása megtörtént.**

Javaslat a Fővárosi Vízművek Zrt. hitelfelvételéhez szükséges egyes tulajdonosi döntések meghozatalára” című napirend keretében a **711/2014. (IV. 30.) határozatban a** Fővárosi Vízművek Zrt. pénzügyi helyzetét hátrányosan befolyásoló, a víziközmű szektort érintő esetleges jövőbeni jogszabályváltozásokból eredő többletterhek jelentkezése esetén a Fővárosi Önkormányzat megvizsgálja a szükséges források előteremtésének lehetőségét a hiteltörlesztések teljesítése érdekében.

**Ez idáig nem merült fel olyan körülmény, amely a Fővárosi Vízművek Zrt. hiteltörlesztéseit olyan módon befolyásolná hátrányosan, hogy a Fővárosi Önkormányzat által többlet források biztosítása vált volna szükségessé.**

Ugyanezen napirend keretében a **712/2014. (IV. 30.) határozatban** meghatalmazza dr. Kókány Csabát, hogy Fővárosi Vízművek Zrt.-nek a 705-711/2014. (IV. 30.) Főv. Kgy. határozatokban meghatározott közbeszerzési eljárást lezáró döntéseket tárgyaló közgyűlésén a Fővárosi Önkormányzat részvényesi képviselőjeként kötött mandátummal eljárva vegyen részt, azzal, hogy a határozatok meghozatala során a Ptk 3:19. § (2) bekezdés f) pontjában foglaltakra figyelemmel nem szavazhat, és felkéri a főpolgármestert a részvényesi képviselő meghatalmazásának aláírására.

Határidő: azonnal

Felelős: Tarlós István

**A Fővárosi Vízművek Zrt. 2014. május 20-i rendkívüli közgyűlésén az érintett napirendi pontnál – csakúgy, mint az egész ülésen – dr. Kókány Csaba Budapest Főváros Önkormányzat részvényes képviseletében jelen volt. A határozat végrehajtása megtörtént.**

„Javaslat a Fővárosi Önkormányzat tulajdonában lévő egyszemélyes színházi nonprofit gazdasági társaságok 2014. évi üzleti tervével kapcsolatos döntésekre” című napirend keretében a **821/2014. (IV. 30.) határozatban** felkéri a főpolgármestert, hogy a vonatkozó jogszabályok (a társasági adóról és az osztalékadóról szóló 1996. évi LXXXI. tv., a Polgári Törvénykönyvről szóló 2013. évi V. tv.) tükrében vizsgálja meg a színházak jövőbeli finanszírozásának és rentábilis működésének lehetséges feltételrendszerét és készítsen tájékoztatót és javaslatot a Fővárosi Közgyűlés számára.

Határidő: 2014. november 30

Felelős: Tarlós István

**A Hivatal illetékes főosztálya megvizsgálta a színházi társaságok jelenlegi finanszírozási rendszerét, melyből megállapítható, hogy a TAO támogatás a színházak finanszírozásában mintegy 20-25 %-os forrást jelent. Ezen forrás esetleges kiesése a színházak esetében színházanként változó mértékű likviditási problémákat okoz. Előzetes kalkuláció szerint az esetleges TAO kiesést önkormányzati támogatással szükséges ellensúlyozni. Végleges tájékoztatót csak vezetői döntés ismeretében, a 2015. évi költségvetés elfogadását követően van mód a Közgyűlés elé terjeszteni.**

„Javaslat a FOK Nonprofit Kft.-vel kötött közszolgáltatási szerződés módosítására” című napirend keretében a **825/2014. (IV. 30.) határozatban** jóváhagyja és megköti a Fővárosi Oktatástechnológiai Központ Szolgáltató Közhasznú Nonprofit Kft. (1088 Budapest, Bródy S. u. 14.) és a Fővárosi Önkormányzat között 2014. február 25. napján létrejött közszolgáltatási szerződés módosításáról szóló megállapodást 2014. május 1. – december 31. napjáig terjedő időszakra 53.239.273 Ft értékben az előterjesztés 2. számú melléklete szerinti tartalommal, és felkéri a főpolgármestert a szerződésmódosítás aláírására.

Határidő: 30 nap

Felelős: Tarlós István

**A szerződésmódosítást mindkét szerződő fél aláírta, a határozat végrehajtása megtörtént.**

**A Fővárosi Közgyűlés 2014. június 30-i ülésén:**

„Javaslat a FŐGÁZ részvények értékesítésére” című napirend keretében a **893/2014. (VI. 30.) határozatban** a részvény adásvételi szerződés szerinti zárás előkészítése és a Fővárosi Önkormányzat általi teljesítése érdekében

- Felhatalmazza a főpolgármestert a zárás napján a Fővárosi Önkormányzatot a részvény adásvételi szerződés szerint terhelő kötelezettségek teljesítése iránt szükséges valamennyi intézkedés megtételére, így különösen – az általa meghatalmazott személy eljárása mellett –

a.) a DVP/RVP transzfer végrehajtására, a részvény adásvételi szerződés szerinti letéteményes utasítására az értékpapír átvezetésére, és a vevő (MNV Zrt.) által fizetett vételárral kapcsolatos intézkedések megtételére;

b.) az MVM Zrt. írásbeli nyilatkozatának átadására arról, hogy az MVM Zrt. nem gyakorolja az elővásárlási jogát, vagy annak igazolását, hogy az eladó értesítésének kézhezvételétől számított hatvannapos határidő anélkül telt el, hogy az MVM Zrt. nyilatkozott volna az elővásárlási jogának gyakorlásával kapcsolatban;

c.) a részvény adásvételi szerződés 5. sz. melléklete szerinti minta szerinti tartalommal kiállított „Nyilatkozat fizetésképtelenségi eljárásokról” című nyilatkozat aláírására, és a zárás során eljáró képviselő általi átadására;

d.) a Társaság alapszabályának a Társaság rendkívüli közgyűlése által megelőzően elfogadott és aláírt módosításának vevő (MNV Zrt.) részére való átadására (a Társaság elsőbbségi részvényével kapcsolatos szerzési korlátozás megszüntetésével összefüggő alapszabály módosítás, illetve a módosításokkal egységes szerkezetbe foglalt okirat);

e.) a Fővárosi Önkormányzat által delegált igazgatósági és felügyelőbizottsági tagok lemondó nyilatkozatának beszerzésére, és vevő (MNV Zrt.) képviselőjének való teljes körű átadására;

f.) a Társaság igazgatósága felé intézkedésre a vevő (MNV Zrt.) részvénykönyvben való átvezetésre a vevő (MNV Zrt.) által megvásárolt részvények tekintetében a vételár teljesítésének igazolását követően;

g.) a zárási jegyzőkönyv aláírására;

h.) a Társaság rendkívüli közgyűlése összehívásának kezdeményezésére a zárás napjára, a zárást követő időpontra.

- A zárás során a Fővárosi Önkormányzat képviseletében a főpolgármester által meghatalmazott személy jár el. Felkéri a főpolgármestert a zárás során eljáró meghatalmazott képviselő meghatalmazásának aláírására és kiadására, azzal, hogy a Fővárosi Önkormányzat zárás során eljáró meghatalmazott képviselője jogosult mindazon okirat aláírására, és intézkedés megtételére, amelyek a részvény adásvételi szerződés vagy a letéteményes DVP/RVP transzfer elszámolási szabályai szerint a felek képviselői részéről a FŐGÁZ tranzakció sikeres teljesítése érdekében szükségesek.

Határidő: a részvény adásvételi szerződés szerinti zárás napja

Felelős: Tarlós István

**A részvény adásvételi szerződés szerinti tranzakció zárása 2014. október 9-én megtörtént, ezáltal a részvények tulajdonjoga a zárás napján átszállt a vevőre (MNV Zrt.), a tulajdonosváltozás a Társaság részvénykönyvében átvezetésre került. A szerződő felek a záráshoz kapcsolódó valamennyi kötelezettségüket teljesítették. A Fővárosi Önkormányzat meghatalmazottja – aláírt meghatalmazás alapján – a határozat egyes pontjaiban felsorolt vala-mennyi intézkedést megtette, és valamennyi átadandó dokumentumot átadta a vevő részére. A szerződő felek képviselői részéről a zárás eseményeit rögzítő zárási jegyzőkönyv aláírása megtörtént. A Társaság zárást követő rendkívüli közgyűlése 2014. október 16-án, már az új tulajdonos részvételével került megtartásra. A határozat végrehajtása megtörtént.**

Ugyanezen napirend keretében a **896/2014. (VI. 30.) határozatban** felkéri a főpolgármestert, hogy amennyiben a Fővárosi Önkormányzat megszűnik a FŐGÁZ Zrt. részvényese lenni, tegyen javaslatot a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet módosítására a Társaságra utaló rendelkezéseknek a Vagyonrendeletből való törlése érdekében.

Határidő: 2014. november 30.

Felelős: Tarlós István

**A részvény adásvételi szerződés szerinti tranzakció zárása 2014. október 9-én megtörtént, ezáltal a részvények tulajdonjoga a zárás napján átszállt a vevőre (MNV Zrt.), a tulajdonosváltozás a FŐGÁZ Zrt. részvénykönyvében átvezetésre került.**

**A Társaságra utaló rendelkezések Vagyonrendeletből való törlésére a soron következő Vagyonrendelet módosítás keretében fog sor kerülni, erre tekintettel kérem a határozat végrehajtási határidejének 2015. február 28-ig történő meghosszabbítását.**

Ugyanezen napirend keretében a **897/2014. (VI. 30.) határozatban** felhatalmazza a főpolgármestert, hogy amennyiben a vevő az elsőbbségi részvényt záráskor nem szerezheti meg, a részvény adásvételi szerződés végrehajtása iránti feladatok körében a Fővárosi Önkormányzat azirányú kötelezettségének teljesítése iránt intézkedjen, hogy

- a Társaság közgyűlésén megszavazza azt a határozatot, amely alapján az elsőbbségi részvényt – a vevő választása szerint – a Társaság bevonja, vagy azt törzsrészvénnyé alakítja át;

- az elsőbbségi részvény törzsrészvénnyé történő átalakítása esetén, hozzájárul a jelen részvény adásvételi szerződés módosításához annak érdekében, hogy a vevő a törzsrészvénnyé átalakított elsőbbségi részvény tulajdonjogát megszerezze;

- tekintettel arra, hogy az elsőbbségi részvényre eső vételár a vételár része, sem az elsőbbségi részvény bevonása, sem pedig annak átalakítása esetén nem igényel további vételárat, ellenértéket vagy bármilyen, a részvényest alaptőke leszállítás esetén megillető kifizetést;

- az elsőbbségi részvény bevonásáig vagy átalakításáig a Társaság közgyűlésén a vevővel azonos tartalommal szavaz és a Társaság igazgatóságába vagy felügyelőbizottságába nem jogosult tagot jelölni;

- hozzájárul a részvényesi szerződés megszüntetéséhez, aláírja annak megszüntető megállapodását; továbbá

- minden tekintetben együttműködik a vevővel és a Társasággal a részvény adásvételi szerződés 7.8. pontjában meghatározottak teljesülése érdekében, és a vevő kérésére haladéktalanul megtesz minden jogcselekményt és kiad minden jognyilatkozatot, ami ehhez szükséges.

Határidő: a részvény adásvételi szerződés szerinti zárás napja

Felelős: Tarlós István

**A részvény adásvételi szerződés szerinti tranzakció zárása 2014. október 9-én megtörtént, ezáltal a részvények tulajdonjoga a zárás napján átszállt a vevőre (MNV Zrt.), a tulajdonosváltozás a FŐGÁZ Zrt. részvénykönyvében átvezetésre került.**

**A határozat arról az esetről rendelkezik, ha az elsőbbségi részvényeket a vevő nem szerezheti meg, mivel azonban az elsőbbségi részvények megszerzésének semmilyen akadálya nem volt, a határozat végrehajtása okafogyottá vált.**

„Javaslat a FOK Nonprofit Kft. működtetésével kapcsolatos egyes tulajdonosi döntések meghozatalára” című napirend keretében a **902/2014. (VI. 30.) határozatban** felkéri a főpolgármestert, hogy a végelszámolással kapcsolatosan felmerülő további szükséges alapítói intézkedések megtételére vonatkozó javaslatot terjessze a Fővárosi Közgyűlés elé.

Határidő: 2014. december 23.

Felelős: Tarlós István

**A Fővárosi Közgyűlés 2014. november 26-i ülésén tárgyalta a FOK Nonprofit Kft. végelszámolással kapcsolatosan felmerülő további szükséges alapítói intézkedések megtételére vonatkozó előterjesztést, a határozat végrehajtása megtörtént.**

„Javaslat a Deák17 Gyermek és Ifjúsági Művészeti Galéria költségvetési szerv létrehozására” című napirend keretében az **1061/2014. (VI. 30.) határozatban** felkéri a főpolgármestert, hogy a Deák17 Gyermek és Ifjúsági Galéria a pénzügyi-gazdálkodási feladatait ellátó Gimnáziumok Gazdasági Szervezetével az államháztartásról szóló törvény végrehajtásáról szóló 368/2011. (XII. 31.) Korm. rendelet 10. § (4) bekezdése szerint kötött munkamegosztási megállapodást jóváhagyásra terjessze a Fővárosi Közgyűlés elé.

Határidő: 2014. december 31.

Felelős: Tarlós István

**A Deák17 Gyermek és Ifjúsági Művészeti Galéria (a továbbiakban: Galéria) költségvetési szerv alapító okiratának törzskönyvi nyilvántartásba vétele iránti kérelem benyújtása megtörtént. A Magyar Államkincstár hiánypótlásban a költségvetési szerv vezetője megbízásáról szóló döntés pótlására hívta fel az alapítót. A Galéria vezetője megbízásáról – az álláshelyére beérkezett pályázatok véleményezését követően – a Fővárosi Közgyűlés 2014. novemberi rendes ülésén döntött. A munkamegosztási megállapodás megkötése a Galéria, továbbá a pénzügyi-gazdálkodási feladatait ellátó Gimnáziumok Gazdasági Szervezete alapító okiratában a vonatkozó módosítások törzskönyvi nyilvántartásba történő bejegyzését követően lehetséges, erre tekintettel kérem a határozat végrehajtási határidejének 2015. március 31-ig történő meghosszabbítását.**

„A fővárosi autóbusz-járműpark megújításának bemutatása és ezzel kapcsolatos egyes döntések meghozatala” című napirend keretében az **1079/2014. (VI. 30.) határozatban** úgy dönt, hogy a Budapest Főváros Önkormányzata és a BKK Zrt. között a feladat-ellátásról és közszolgáltatásról szóló keretmegállapodás 13.4. pontja alapján eseti hozzájárulást ad az éven túli kötelezettségvállalásokra a 8+2 év üzemeltetési időtartamra egy olyan közbeszerzési eljárás megindítására, mely legfeljebb 75 db autóbusz jármű tartós bérletére vonatkozik, és amely mennyiségből legalább 5 db-nak elektromos üzeműnek kell lennie. A közbeszerzési eljárások dokumentumában, illetve szerződésekben rögzíteni kell, hogyha a hitelező bankok nem adják meg az előzetes hozzájárulást a szerződés-tervezet lezárására a tárgyalások végén, az olyan oknak minősül, amely alapján az ajánlatkérő – a közbeszerzésekről szóló 2011. évi CVIII. törvény 76. § (1) bek. d) pontja alapján – a szerződés teljesítésére képtelenné válására jogszerűen hivatkozhat. Valamint azt, hogyha a szerződés megkötésével szemben a Fővárosi Közgyűlés 90 napon belül kifogást emel, az olyan oknak tekintendő, amely alapján a BKV Zrt. köteles a szerződést felmondani. A közbeszerzési eljárások dokumentumában, illetve a szerződésekben rögzíteni kell továbbá, hogy az előzőekben hivatkozott 90 nap leteltéig a szerződés teljesítése nem kezdődhet meg, felmondás esetén semmilyen költség vagy kár az ezen időszak alatt teljesített tevékenység miatt nem érvényesíthető.

Felkéri a főpolgármestert, hogy a döntésről a BKK Zrt. vezető tisztségviselőit értesítse.

Határidő: 8 nap

Felelős: Tarlós István

**A Fővárosi Közgyűlés döntéséről a BKK Zrt. vezető tisztségviselőit értesítettük. A közbeszerzési eljárásokra vonatkozó részvételi felhívások 2014. október 4-én megjelentek, a jelentkezési határidő október 30-a volt. A dokumentumok tartalmazzák a határozat szerinti feltételeket.**

**A BKK Zrt. vezérigazgatójától kapott tájékoztatás szerint a közbeszerzési eljárásban érdemi döntés csak 2015. első negyedévében várható. Mivel a határozat végrehajtásának feltétele, hogy a határozat szövege szerinti feltételek a nyertessel megkötésre kerülő szerződésben is szerepeljenek, kérem a határozat végrehajtási határidejének 2015. május 31-ig történő meghosszabbítását.**

„Javaslat 100 %-ban fővárosi tulajdonú taxi fuvarszervező cég alapításának előkészítésére” című napirend keretében az **1083/2014. (VI. 30.) határozatban** felkéri a főpolgármestert, hogy vizsgáltassa meg egy 100 %-ban fővárosi tulajdonú taxi fuvarszervező cég alapításának lehetőségét, és a vizsgálat eredményét terjessze a Közgyűlés elé.

Határidő: 60 nap

Felelős: Tarlós István

**A vizsgálat eredményeként készült tájékoztató a Fővárosi Közgyűlés 2014. november 26-i ülés napirendjén szerepelt. Ezzel a határozat végrehajtása megtörtént.**

„Javaslat a ″Margitszigeti futókör rekonstrukciója″ és a „Budapesti Sportszolgáltató Központ fűtéskorszerűsítése” című engedélyokiratok módosítására, valamint a margitszigeti kamerarendszer kiépítésére” című napirend keretében az **1107-1108/2014. (VI. 30.) határozatokban** tudomásul veszi és egyetért azzal, hogy a Margitszigeti kamerarendszer kiépítését a FŐKERT Nonprofit Zrt. önálló beruházásként lássa el – az előterjesztés 6. számú melléklete szerinti „Margitszigeti kamerarendszer fejlesztése” tárgyban, a Fővárosi Önkormányzat által korábban benyújtott pályázatban megjelölt azonos helyszíneken – a főváros tulajdonában álló területen, melyhez egyidejűleg kizárólagos tulajdonosi hozzájárulását adja.

Felhatalmazza a FŐKERT Zrt.-t, hogy az éves zöldfelületi közszolgáltatási szerződésének keretében a margitszigeti kamerarendszer műszaki karbantartási feladatait ellássa. Ennek költségeit az éves zöldfelületi közszolgáltatási szerződés kompenzációja keretében rendezi.

Felkéri továbbá a BVK HOLDING Budapesti Városüzemeltetési Központ Zrt.-t a szükséges döntések kezdeményezésére.

Határidő: a feladatellátás esetében: a beruházástól kezdve folyamatos;

a kompenzáció esetében: az éves kompenzáció elszámolásának határideje

Felelős: Tarlós István

**A FŐKERT Nonprofit Zrt. a kamerarendszer tervezésére és kiépítésére közbeszerzési eljárást írt ki, melynek ajánlattételi határideje 2014. december 10. volt, a kivitelezés 2015-ben várható. A projekt megvalósítását a FŐKERT Nonprofit Zrt. saját forrásból oldja meg.**

**A FŐKERT Nonprofit Zrt. saját kivitelezésében várhatóan 2015-ben – a futókör építésétől függően, illetve annak befejezése után – készül el a margitszigeti kamerarendszer. A rendszer üzemeltetési feladatait a FÖRI látja el, a karbantartás 2015-ben még a (közbeszerzési eljáráson nyertes pályázó) beruházó feladata lesz. 2016-tól a FŐKERT Nonprofit Zrt. éves Zöldfelületi Közszolgáltatási Szerződésében fogja szerepeltetni a kamerarendszer karbantartási feladatait. A határozatok időarányos végrehajtása megtörtént.**

„Javaslat a Budapest XXII. kerület 6. számú főút Növény utca kétszintű csomópont közútkezelői feladatai kapcsán kötendő megállapodás elfogadására” című napirend keretében az **1154/2014. (VI. 30.) határozatban** felkéri a főpolgármestert, hogy a Fővárosi Önkormányzat és a BKK Zrt. között 2014. március 13. napján kötött feladat-ellátásról és közszolgáltatásról szóló keretmegállapodás 2014. évi éves szerződésének módosítására vonatkozó közgyűlési előterjesztést az előterjesztés 1. számú mellékletének hatálybalépését követően készítse elő és terjessze a Közgyűlés elé.

Határidő: a Fővárosi Közgyűlésnek a kezelési feladatok átvállalásáról szóló megállapodás hatálybalépését követő rendes ülése

Felelős: Tarlós István

**A XXII. kerület 6. számú főút Növény utca kétszintű csomópont közútkezelői feladatai kapcsán kötendő megállapodás 2014. június 2. napján aláírásra került. A megállapodás akkor lép hatályba, hogyha az abban felsorolt ingatlanok kapcsán a tulajdonosi jogokat gyakorló szervezetek tudomásul veszik a megállapodásban foglaltakat, azzal kapcsolatban kifogást nem emelnek. A megállapodást kötő felek rögzítették, hogy a tudomásul vételére irányuló nyilatkozatot a kerületi önkormányzat küldi meg a tulajdonosi jogokat gyakorló szervezetek részére azzal, hogyha az átvételtől számított 45 nap elteltével nem érkezik meg a nyilatkozat a kerületi önkormányzathoz, azt a felek úgy tekintik, hogy a megállapodásban foglaltakat tudomásul veszik, azzal kapcsolatban kifogást nem emelnek. Tehát a megállapodás akkor lép hatályba, ha minden szervezet megküldte a tudomásul vételre vonatkozó nyilatkozatát vagy eltelt a nyilatkozattételre megadott határidő és nyilatkozat nem érkezett a kerületi önkormányzathoz. Ebben az esetben a megállapodás az utolsó nyilatkozat beérkezését követő napon vagy az utolsó határidő elteltét követő napon lép hatályba, amely tényről a kerületi önkormányzat a Fővárosi Önkormányzatot haladéktalanul értesíti. A kerülettől azt az információt kaptuk, hogy még egyeztetés zajlik az MNV Zrt.-vel, amelynek eredményéről tájékoztatják a fővárost. A megállapodás hatálybalépését követően lesz lehetőség a BKK Zrt.-vel kötött éves szerződés módosítására.**

„Javaslat a Bp. XIII. ker., Margitsziget 23800/6 hrsz.-ú ingatlant érintő földhasználati szerződés jóváhagyására, valamint a margitszigeti Danubius Szálloda és Gyógyüdülő Zrt. tulajdonjogi rendezésére” című napirend keretében az **1163/2014. (VI. 30.) határozatban** egyetért azzal, hogy amennyiben az építési szabályzatok lehetővé teszik, a 23800/1 és 23800/2 hrsz.-ú ingatlanokon álló szállodák által elfoglalt terület telekszabályozással önálló ingatlan kerüljön kiszabályozásra, mellyel a felépítmények a Danubius tulajdonaként az ingatlan-nyilvántartásban osztott tulajdonként feltüntetésre kerülhetnek, továbbá a felépítmények alatti földterület és az üzemszerű működéshez szükséges parkolók használata a felek által külön szerződés keretében kerüljön rendezésre.

Határidő: 2014. december 31.

Felelős: Tarlós István

**A 2014. november 6-án megtartott helyszíni szemlén megtörtént az érintett terület részletes bejárása, mely keretében meghatározásra kerültek azok a helyek, ahol a Városépítési Főosztály megbízásából eljáró BFVT által készítendő Duna-part építési szabályzat keretében készülő tervlapon a tervezőnek felül kell vizsgálnia a korábbi tervlapon szereplő tervezett határvonalakat. A terv birtokában újabb egyeztetésre kerül sor.**

**Tekintettel arra, hogy a terv elkészítését követően el kell végezni annak jóváhagyásával összefüggő eljárásokat, kérem a határozat végrehajtási határidejének 2015. június 30-ig történő meghosszabbítását.**

„Javaslat a Petőfi Csarnok Nonprofit Kft. „v.a.” végelszámolásának lezárására” című napirend keretében az **1227/2014. (VI. 30.) határozatban** felkéri a végelszámolót, hogy a Petőfi Csarnok Nonprofit Kft. „v.a.” törléséről szóló cégbírósági végzés közlését követő 30 napon belül a vagyonfelosztási javaslat szerinti pénzeszközt és követelést adja át a Pro Cultura Urbis Közalapítvány részére.

Határidő: a Társaság törléséről szóló végzés közlését követő 30 nap

Felelős: Tarlós István

**A határozat végrehajtása a cégbírósági végzés közlésének időpontjától függ. A törlés még nem történt meg.**

**A Fővárosi Közgyűlés 2014. november 26-i ülésén:**

„Budapest V., Váci utca 36. szám alatt található ingatlan elővásárlási jog gyakorlása” című napirend keretében az **1323/2014. (XI. 26.) határozatban** Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 50. § (1) bekezdésében biztosított jogával élve a 2014. október 7. napján kelt adásvételi szerződés alapján a Budapest V., Váci utca 36. szám alatt található alábbi ingatlanok:

| **Sorszám** | **Helyrajzi szám** | **Megnevezés** | **Terület** | **Vételár (Ft)** |
| --- | --- | --- | --- | --- |
| 1. | 23996/0/A/1 hrsz. | üzlethelyiség | 1621 m² | 463.944.789 |
| 2. | 23996/0/A/2 hrsz. | raktár | 6 m² | 1.717.254 |
| 3. | 23996/0/A/4 hrsz. | raktár | 45 m² | 12.879.405 |
| 4. | 23996/0/A/5 hrsz. | üzlethelyiség | 453 m² | 129.652.677 |
| 5. | 23996/0/A/6 hrsz. | raktár | 67 m² | 19.176.003 |
| 6. | 23996/0/A/7 hrsz. | egyéb helyiség | 4 m² | 1.144.838 |
| 7. | 23996/0/A/8 hrsz. | raktár | 6 m² | 1.717.254 |
| 8. | 23996/0/A/9 hrsz. | üzlethelyiség | 50 m² | 14.310.450 |
| 9. | 23996/0/A/10 hrsz. | üzlethelyiség | 20 m² | 5.724.180 |
| 10. | 23996/0/A/11 hrsz. | raktár | 6 m² | 1.717.254 |
| 11. | 23996/0/A/12 hrsz. | üzlethelyiség | 62 m² | 17.744.958 |
| 12. | 23996/0/A/13 hrsz. | raktár | 7 m² | 2.003.463 |
| 13. | 23996/0/A/14 hrsz. | lakás | 31 m² | 8.872.479 |
| 14. | 23996/0/A/15 hrsz. | iroda | 336 m² | 96.166.224 |
| 15. | 23996/0/A/16 hrsz. | iroda | 34 m² | 9.731.106 |
| 16. | 23996/0/A/17 hrsz. | lakás | 42 m² | 12.020.778 |
| 17. | 23996/0/A/18 hrsz. | iroda | 1334 m² | 381.802.806 |
| 18. | 23996/0/A/19 hrsz. | lakás | 276 m² | 78.993.684 |
| 19. | 23996/0/A/20 hrsz. | iroda | 352 m² | 100.745.568 |
| 20. | 23996/0/A/21 hrsz. | iroda | 494 m² | 141.387.246 |
| 21. | 23996/0/A/22 hrsz. | iroda | 203 m² | 58.100.427 |
| 22. | 23996/0/A/23 hrsz. | iroda | 621 m² | 177.735.789 |
| 23. | 23996/0/A/24 hrsz. | lakás | 65 m² | 18.603.585 |
| 24. | 23996/0/A/25 hrsz. | lakás | 78 m² | 22.324.302 |
| 25. | 23996/0/A/26 hrsz. | lakás | 55 m² | 15.741.495 |
| 26. | 23996/0/A/27 hrsz. | iroda | 487 m² | 139.381.773 |
| 27. | 23996/0/A/28 hrsz. | lakás | 205 m² | 58.672.845 |
| 28. | 23996/0/A/29 hrsz. | iroda | 171 m² | 48.941.739 |
| 29. | 23996/0/A/30 hrsz. | raktár | 25 m² | 7.155.225 |
| 30. | 23996/0/A/31 hrsz. | lakás | 79 m² | 22.610.511 |
| 31. | 23996/0/A/32 hrsz. | egyéb helyiség | 3 m² | 858.627 |
| 32. | 23996/0/A/33 hrsz. | raktár | 38 m² | 10.875.942 |
| 33. | 23996/0/A/34 hrsz. | lakás | 135 m² | 38.638.215 |
| 34. | 23996/0/A/35 hrsz. | egyéb helyiség | 46 m² | 13.165.614 |
| 35. | 23996/0/A/36 hrsz. | egyéb helyiség | 42 m² | 12.020.778 |
| 36. | 23996/0/A/37 hrsz. | raktár | 13 m² | 3.720.717 |

mindösszesen 2.150.000.000 Ft vételáron Vevő részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

Határidő: 30 nap

Felelős: Tarlós István

**Az aláírt lemondó nyilatkozatot ügyfél részére 2014. december 2-án átadtuk, a határozat végrehajtása megtörtént.**

„Javaslat a Budapest IV., Baross u. 100. sz. alatti Idősek Otthona, valamint a Budapest XIII., Dózsa György út 152. sz. alatti BMSZKI alapító okiratának módosítására” című napirend keretében az **1339/2014. (XI. 26.) határozatban** hatályon kívül helyezi a 636/2014. (IV. 30.) Főv. határozatot.

**A hatályon kívül helyezést nyilvántartásunkon átvezettük, a határozat végrehajtása megtörtént.**

**A Fővárosi Közgyűlés 2014. december 3-i ülésén:**

„Graphisoft Park Ingatlanfejlesztő Kft. keretbiztosítéki jelzálogjog törlési kérelme” című napirend keretében az **1537/2014. (XII. 3.) határozatban** felkéri a főpolgármestert, hogy a Graphisoft Park Ingatlanfejlesztő Kft., az előterjesztés 1. sz. mellékletében csatolt kérelmét a Budapesti Városfejlesztési és Városrehabilitációs Vagyonkezelő Zrt., (illetve jogutódja az ENVIRODUNA Kft.), mint a volt Óbudai Gázgyár területének kezelésével és fejlesztésével megbízott Társaság bevonásával vizsgálja meg, és jogilag megalapozott javaslatát terjessze elő a Fővárosi Közgyűlés soron következő rendes ülésére.

Határidő: a Fővárosi Közgyűlés soron következő rendes ülése

Felelős: Tarlós István

**A Graphisoft Park Kft. (GSP) keretbiztosítéki jelzálog törlési kérelme ügyében az előzményi dokumentumok vizsgálata a Budapesti Városfejlesztési és Városrehabilitációs Vagyonkezelő Zrt. (BVV Zrt.) bevonásával megkezdődött. A Fővárosi Közgyűlés 2014. december 3-i ülésén a BVV Zrt. és az Enviroduna Kft. egyesülése tárgyában megszületett a második tulajdonosi döntés, elfogadásra került az Enviroduna Kft. új alapító okirata, mely szerint a BVV Zrt. tényleges jogutódlása 2015. március 31. időponttal történik meg. A két társaság közötti egyesülési szerződés szerinti átadás-átvételi eljárások folyamatban vannak, így a határozat szerinti, jogilag megalapozott döntés előkészítésében az Enviroduna Kft. is részt vesz. A GSP tulajdonába került tulajdoni hányadra a Fővárosi Önkormányzat javára bejegyzett 1.000.000.000.- Ft összegű keretbiztosítéki jelzálog bejegyzés az adásvételi szerződésben foglalt feltételek biztosítására szolgált. A jelzálog szerződés szerint vevő részére előírt „Oktatási Célú Fejlesztés” teljesítésének meghiúsulása esetén esedékessé váló, azonos összegű kötbér biztosítására szolgál, azonban az „Oktatási Célú Fejlesztés” megvalósításának kezdő – és véghatárideje feltételekhez kötött. E feltételek egyes esetekben a GSP-től függetlenül hiúsultak meg (pl.: jogszabály változás), mely miatt is a Fővárosi Önkormányzat és a GSP között a keretbiztosítéki jelzálog törlésre vonatkozó szerződés-módosítás, avagy külön megállapodás megkötése válhat szükségessé. Erre vonatkozóan a GSP megkeresése megtörtént. A jelzálogjogra vonatkozó döntés a 2014. december 13-án hatályba lépett, a Fővárosi Önkormányzat Szervezeti és Működési Szabályzatáról szóló 53/2014. (XII. 12.) Főv. Kgy. rendelet alapján a Tulajdonosi, Gazdasági és Közterület-hasznosítási Bizottság hatáskörébe került. A megállapodás előkészítése és bizottsági döntésre történő előterjesztése a GSP válaszától függően történhet meg, mely bizottsági döntésről a Fővárosi Közgyűlés tájékoztatást kap. Mindezekre tekintettel kérem a határozat végrehajtási határidejének 2015. március 31-ig történő meghosszabbítását.**

„Javaslat a Városliget megújításáról és fejlesztéséről szóló 2013. évi CCXLII. törvény végrehajtása érdekében a részletszabályokat rögzítő vagyonkezelési szerződés megkötésére” című napirend keretében az **1638/2014. (XII. 3.) határozatban** felkéri a főpolgármestert, hogy készítse elő a Városliget törvény alapján keletkezett vagyonkezelői jog gyakorlásához szükséges rendeletmódosításokat és azt a Fővárosi Közgyűlés jóváhagyása érdekében 2015. január 31-ig terjessze elő.

Határidő: 2015. január 31.

Felelős: Tarlós István

**A vagyonkezelői jog gyakorlásához szükséges, vonatkozó rendeletek áttekintése, szakmai, jogi egyeztetése megkezdődött, továbbá a részletek egyeztetése a vagyonkezelővel folyamatban van. A rendeletmódosításokat a Magyarország 2014. évi központi költségveté-sének megalapozásáról szóló 2014. évi XCIX. törvény által a nemzeti vagyonról szóló CXCVI. törvény módosítása okán a 22/2012. (III. 14.) Főv. Kgy. rendelet (Vagyonrendelet) egyébként is szükséges módosításával együtt célszerű elvégezni. Kérem a fentiekre tekintettel a határozat végrehajtási határidejének 2015. február 28-ig történő meghosszabbítását.**

„Döntés a Fővárosi Önkormányzatot megillető elővásárlási jog gyakorlása tekintetében. (Bp. I., Dísz tér 4., Bp. V., Erzsébet tér 1., Bp. VI., Andrássy út 92-94., Bp. VI., Andrássy út 61., Bp. VI., Andrássy út 98., Bp. VII., Wesselényi utca 74., Bp. V., Markó utca 9., Bp. VI., Paulay Ede utca 5., Bp. V., Deák Ferenc utca 5., Bp. VI., Andrássy út 39.)” című napirend keretében az **1639-1650/2014. (XII. 3.) határozatokban** Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 50. § (1) bekezdésében biztosított jogával élve a 2014. október 1. napján kelt adásvételi szerződés alapján a Budapest I., 6519 hrsz. alatt felvett, természetben Budapest I., Dísz tér 4. található, 1753 m² alapterületű, kivett irodaház megnevezésű ingatlan 256/1754-ed arányú tulajdoni hányadának nettó 179.200.000 Ft vételáron Vevő részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

Határidő: 30 nap

Felelős: Tarlós István

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 50. § (1) bekezdésében biztosított jogával élve a 2014. október 21. napján kelt adásvételi szerződés alapján a Budapest V. kerület, 24463/0/A/7 hrsz. alatt felvett, természetben Budapest V. kerület, Erzsébet tér 1. szám alatt található, 146 m² alapterületű, étterem megnevezésű ingatlan, a közös tulajdonból hozzá tartozó 731/10000 tulajdoni hányaddal 121.800.000 Ft vételáron Vevő részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

Határidő: 30 nap

Felelős: Tarlós István

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 50. § (1) bekezdésében biztosított jogával élve a 2014. október 10. napján kelt adásvételi szerződés alapján a Budapest VI. kerület, 28470/0/A/23 hrsz. alatt felvett, természetben Budapest VI. kerület, Andrássy út 92-94. I/6. – Szinyei Merse Pál utca 1. I/6. sz. alatt található, 124 m² alapterületű, lakás megnevezésű ingatlan, a közös tulajdonból hozzá tartozó 167/10000 tulajdoni hányaddal 178.652,63 EUR, azaz 55.000.000 Ft vételáron Vevő részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

Határidő: 30 nap

Felelős: Tarlós István

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 50. § (1) bekezdésében biztosított jogával élve a 2014. szeptember 23. napján kelt adásvételi szerződés alapján a Budapest VI. kerület, 29465/0/A/32 hrsz. alatt felvett, természetben Budapest VI. kerület, Andrássy út 61. III/2. szám alatt található, 97 m² alapterületű, lakás megnevezésű ingatlan, a közös tulajdonból hozzá tartozó 417/10000 tulajdoni hányaddal 53.500.000 Ft vételáron Vevő részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

Határidő: 30 nap

Felelős: Tarlós István

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 50. § (1) bekezdésében biztosított jogával élve a 2014. november 3. napján kelt adásvételi szerződés alapján a Budapest VI. kerület, 28466/0/A/19 hrsz. alatt felvett, természetben Budapest VI. kerület, Andrássy út 98. I/7. szám alatt található, 68 m² alapterületű, lakás megnevezésű ingatlan, a közös tulajdonból hozzá tartozó 135/10000 tulajdoni hányaddal 77.171.013 Ft vételáron Vevő részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

Határidő: 30 nap

Felelős: Tarlós István

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 50. § (1) bekezdésében biztosított jogával élve a 2014. október 20. napján kelt adásvételi szerződés alapján a

- Budapest VI. kerület, 28466/0/A/20 hrsz. alatt felvett, természetben Budapest VI. kerület, Andrássy út 98. I/8. sz. alatt található, 93 m² alapterületű, lakás megnevezésű ingatlan, a közös tulajdonból hozzá tartozó 185/10000 tulajdoni hányaddal 110.527.487 Ft vételáron;

- Budapest VI. kerület, 28466/0/A/24 hrsz. alatt felvett, természetben Budapest VI. kerület, Andrássy út 98. I/2. sz. alatt található, 62 m² alapterületű, lakás megnevezésű ingatlan, a közös tulajdonból hozzá tartozó 123/10000 tulajdoni hányaddal 58.007.160 Ft vételáron;

- Budapest VI. kerület, 28466/0/A/27 hrsz. alatt felvett, természetben Budapest VI. kerület, Andrássy út 98. II/11. sz. alatt található, 85 m² alapterületű, lakás megnevezésű ingatlan, a közös tulajdonból hozzá tartozó 169/10000 tulajdoni hányaddal 81.416.238 Ft vételáron

Vevő részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

Határidő: 30 nap

Felelős: Tarlós István

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 50. § (1) bekezdésében biztosított jogával élve a 2014. szeptember 26. napján kelt adásvételi szerződés alapján a Budapest VII. kerület, 33819 hrsz. alatt nyilvántartott, természetben Budapest VII. kerület, Wesselényi utca 74. szám alatt található, 556 m² alapterületű, kivett lakóház, udvar megnevezésű ingatlan, 59.000.000 Ft vételáron Vevő részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

Határidő: 30 nap

Felelős: Tarlós István

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 50. § (1) bekezdésében biztosított jogával élve a 2014. november 12. napján kelt adásvételi szerződés alapján a Budapest V. kerület, 24931 hrsz. alatt felvett, természetben Budapest V. kerület, Markó utca 9. szám alatt található,   
1415 m² alapterületű, kivett irodaház, udvar megnevezésű ingatlan 800.000.000 Ft vételáron Vevő részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

Határidő: 30 nap

Felelős: Tarlós István

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 50. § (1) bekezdésében biztosított jogával élve a 2014. november 10. napján kelt adásvételi szerződés alapján a

- Budapest VI. kerület, 28466/0/A/14 hrsz. alatt felvett, természetben Budapest VI. kerület, Andrássy út 98. fszt. 3. sz. alatt található, 117 m² alapterületű, lakás megnevezésű ingatlan, a közös tulajdonból hozzá tartozó 233/10000 tulajdoni hányaddal 153.464.101 Ft vételáron;

- Budapest VI. kerület, 28466/0/A/13 hrsz. alatt felvett, természetben Budapest VI. kerület, Andrássy út 98. fszt. 2/A. sz. alatt található, 86 m² alapterületű, lakás megnevezésű ingatlan, a közös tulajdonból hozzá tartozó 171/10000 tulajdoni hányaddal 115.604.192 Ft vételáron

Vevő részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

Határidő: 30 nap

Felelős: Tarlós István

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 50. § (1) bekezdésében biztosított jogával élve a 2014. november 12. napján kelt adásvételi szerződés alapján a

- Budapest VI. kerület, 29262/0/A/15 hrsz. alatt felvett, természetben Budapest VI. kerület, Paulay Ede utca 5. fszt. 3. sz. alatt található, 31 m² alapterületű, üzlethelyiség megnevezésű ingatlan, a közös tulajdonból hozzá tartozó 265/10000 tulajdoni hányaddal, vételára:   
5.300.000 Ft;

- Budapest VI. kerület, 29262/0/A/16 hrsz. alatt felvett, természetben Budapest VI. kerület, Paulay Ede utca 5. fszt. 4. sz. alatt található, 37 m² alapterületű, üzlethelyiség megnevezésű ingatlan, a közös tulajdonból hozzá tartozó 317/10000 tulajdoni hányaddal, vételára:   
6.300.000 Ft;

- Budapest VI. kerület, 29262/0/A/17 hrsz. alatt felvett, természetben Budapest VI. kerület, Paulay Ede utca 5. fszt. 5. sz. alatt található, 44 m² alapterületű, üzlethelyiség megnevezésű ingatlan, a közös tulajdonból hozzá tartozó 376/10000 tulajdoni hányaddal, vételára:   
7.500.000 Ft;

- Budapest VI. kerület, 29262/0/A/18 hrsz. alatt felvett, természetben Budapest VI. kerület, Paulay Ede utca 5. fszt. 6. sz. alatt található, 151 m² alapterületű, üzlethelyiség megnevezésű ingatlan, a közös tulajdonból hozzá tartozó 1292/10000 tulajdoni hányaddal, vételára: 25.900.000 Ft;

- Budapest VI. kerület, 29262/0/A/3 hrsz. alatt felvett, természetben Budapest VI. kerület, Paulay Ede utca 5. I/3. sz. alatt található, 72 m² alapterületű, lakás megnevezésű ingatlan, a közös tulajdonból hozzá tartozó 616/10000 tulajdoni hányaddal, vételára: 13.406.809 Ft,

mindösszesen 58.406.809 Ft vételáron Vevők részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

Határidő: 30 nap

Felelős: Tarlós István

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 50. § (1) bekezdésében biztosított jogával élve a 2014. november 18. napján kelt adásvételi szerződés alapján a Budapest V., 24409 hrsz. alatt felvett, természetben Budapest V., Deák Ferenc utca 5. szám alatt található, 3099 m² alapterületű, kivett irodaház megnevezésű ingatlan 27.400.000 EUR vételáron Vevő részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

Határidő: 30 nap

Felelős: Tarlós István

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 50. § (1) bekezdésében biztosított jogával élve a 2014. november 18. napján kelt adásvételi szerződés alapján a Budapest VI., 29380 hrsz. alatt felvett, természetben Budapest VI., Andrássy út 39. szám alatt található, 1264 m² alapterületű, kivett áruház megnevezésű ingatlan 9.000.000 EUR vételáron Vevő részére történő elidegenítése során elővásárlási jogával nem kíván élni, egyúttal felkéri a főpolgármestert a lemondó nyilatkozat aláírására.

Határidő: 30 nap

Felelős: Tarlós István

**Az aláírt lemondó nyilatkozatokat ügyfelek részére 2014. december 16-án kipostáztuk. A határozatok végrehajtása megtörtént.**

Határozati javaslat

A Fővárosi Közgyűlés úgy dönt, hogy:

a lejárt határidejű közgyűlési határozatokról szóló jelentést – figyelemmel a 2. és 3. pontokban foglaltakra – elfogadja.

* A 2346/2005. (X. 26.) határozatot hatályon kívül helyezi;
* a 632/2012. (IV. 25.) határozatot hatályon kívül helyezi;
* a 691/2012. (IV. 25.) határozatot hatályon kívül helyezi;
* a 2049/2012. (X. 3.) határozatot hatályon kívül helyezi.
* A 761/2004. (IV. 29.) határozat végrehajtási határidejét 2015. december 31-re módosítja;
* a 2157/2011. (VII. 14.) határozat végrehajtási határidejét 2015. december 31-re módosítja;
* a 3099/2011. (X. 21.) határozat végrehajtási határidejét 2015. augusztus 31-re módosítja;
* a 4026/2011. (XII. 14.) határozat végrehajtási határidejét 2015. december 31-re módosítja;
* a 471/2012. (IV. 25.) határozat végrehajtási határidejét 2015. december 31-re módosítja;
* a 650/2012. (IV. 25.) határozat végrehajtási határidejét 2015. március 31-re módosítja,
* a 957/2012. (V. 30.) határozat végrehajtási határidejét 2015. december 31-re módosítja;
* a 2006-2008/2012. (X. 3.) határozatok végrehajtási határidejét 2015. december 31-re módosítja;
* a 754/2013. (IV. 24.) határozat végrehajtási határidejét 2015. június 30-ra módosítja;
* az 1588/2013. (IX. 26.) határozat végrehajtási határidejét 2015. július 31-re módosítja;
* az 1708/2013. (IX. 26.) határozat végrehajtási határidejét „folyamatos”-ra módosítja;
* a 2143/2013. (XII. 11.) határozat végrehajtási határidejét 2015. június 30-ra módosítja;
* a 48/2014. (I. 29.) határozat végrehajtási határidejét 2015. június 30-ra módosítja;
* a 62/2014. (I. 29.) határozat végrehajtási határidejét 2015. április 30-ra módosítja;
* a 108/2014. (I. 29.) határozat végrehajtási határidejét 2015. március 31-re módosítja;
* a 896/2014. (VI. 30.) határozat végrehajtási határidejét 2015. február 28-ra módosítja;
* az 1061/2014. (VI. 30.) határozat végrehajtási határidejét 2015. március 31-re módosítja;
* az 1079/2014. (VI. 30.) határozat végrehajtási határidejét 2015. május 31-re módosítja;
* az 1163/2014. (VI. 30.) határozat végrehajtási határidejét 2015. június 30-ra módosítja;
* az 1537/2014. (XII. 3.) határozat végrehajtási határidejét 2015. március 31-re módosítja;
* az 1638/2014. (XII. 3.) határozat végrehajtási határidejét 2015. február 28-re módosítja.

A határozati javaslatok elfogadásához egyszerű többség szükséges.

Budapest, 2015. január „ ”

|  |
| --- |
|  |
| Sárádi Kálmánné dr.  főjegyző |